title: ICIUM

text: Ensimmäisen ICIUM-jäämaailman rakentamiseen vuonna 2010 käytettiin yli 10 000 kuutiometriä lunta. Lisäksi rakentajat nostivat Ounasjoesta yli 600 kuutiometriä jäätä veistosten tekemiseen.


title: ICIUM

text: Merkittävimmät nähtävyydet ICIUM-jäämaailmassa talvella 2010–2011:Pekingistä kotoisin olevat käsityöläiset olivat mukana ICIUM-jäämaailmassa esittelemässä perinteisiä käsityötaitoja, kuten olkipunontaa, nuuskapullomaalausta ja riisitaikinahahmojen muovausta.


title: ICIUM

text: Poikapanda Mingming Bambumetsästä on ICIUM-jäämaailman maskotti. Ensimmäisessä seikkailussaan Mingming yrittää pelastaa kotinsa ilkeältä lohikäärmeeltä apunaan isoisäporo Niila, tyttöporo Nina ja joulupukki.


title: Hans von Dohnányi

text: Hans von Dohnányi (1. tammikuuta 1902 Wien − 8. huhtikuuta 1945 Oranienburg) oli saksalainen juristi ja vastarintaliikkeen taistelija, joka toimi juutalaisten auttajana ja kansallissosialismin vastustajana.


title: Hans von Dohnányi

text: Hans von Dohnányi syntyi tammikuussa 1902 unkarilaiseen perheeseen. Hänen isänsä oli säveltäjä Ernő Dohnányi ja äitinsä pianisti Elisabeth Kunwald. Vanhempien erottua Hans vietti nuoruutensa Berliinissä. Hans opiskeli lakia Berliinissä vuosina 1920–1924. Hans von Dohnányilla oli vaimo Christine Bonhoeffer sekä kolme lasta. Lapsista Klaus von Dohnanyi oli Hampurin pormestarina vuosina 1981–1988. Christoph von Dohnányi toimi kapellimestarina. Kolmas lapsi oli Barbara von Dohnanyi.


title: Hans von Dohnányi

text: Vuonna 1933 von Dohnányi nimitettiin valtakunnan oikeusministerin Frans Gürtnerin alaisuuteen. Tässä virassa hänellä oli hyvä näköala kansallissosialistien tosiasialliseen toimintaan. Vuonna 1938 von Dohnányistä tuli Leipzigin korkeimman oikeuden tuomari. Tällöin jo hän keräsi natseista tietoja joita välitettiin brittien tiedustelupalvelulle.


title: Hans von Dohnányi

text: Lokakuussa 1938 amiraali Canaris nimitti von Dohnányin Abwehriin tehtävänään koota yhteen tiedot natsien hirmutöistä. Kun Saksa vuonna 1939 hyökkäsi Puolaan alkoi von Dohnanyi koota aineistoa SS-joukkojen raakuuksista. Hans von Dohnanyi antoi keräämälleen aineistolle nimen "Häpeäkroniikka" mutta se tunnetaan yleisemmin nimellä Zossenin arkisto, koska se lukuisten välipiilojen jälkeen piilotettiin Zosseniin.


title: Hans von Dohnányi

text: Henning von Tresckow pyysi Hans von Dohnányitä salakuljettamaan pommin Adolf Hitleriä kuljettaneeseen lentokoneeseen, joka olisi ollut matkalla Smolenskiin. Tämän piti ilmeisesti tapahtua jo paljon ennen virallista attentaattia eli helmikuussa 1943. Hans von Dohnányi vetosi liialliseen kiireeseen eikä pommia saatu toimitettua koneeseen ajoissa.


title: Hans von Dohnányi

text: 5. huhtikuuta 1943 Gestapo pidätti Hans von Dohnányin hänen omasta toimistostaan, syyttäen häntä valuutan väärinkäytöstä. Juutalaisten puolesta hän oli siirtänyt omaisuutensa sveitsiläiseen pankkiin, mitä Gestapo ei ilmeisesti hyväksynyt. Hans von Dohnányi toimitettiin Sachsenhausenin keskitysleirille. Hänen todettiin syyllistyneen heinäkuun 20. päivän salaliittoon ja Hitlerin määräyksellä teloitettiin hirttämällä 8. huhtikuuta 1945.


title: Kauneusmessut

text: Kauneusmessut on Helsingin Messukeskuksessa syksyisin järjestettävä kosmetiikka-alan messutapahtuma. Kauneusmessujen yhteydessä järjestetään Professional Beauty -tapahtuma alan ammattilaisille.


title: Kauneusmessut

text: Kauneusmessuilla on esillä mm. ihon- ja vartalon hoitoon liittyviä tuotteita ja hoitomuotoja, meikki-, ripsi- ja kynsituotteita sekä alan palveluita. Tuotteiden ja palveluiden lisäksi messuilla järjestetään erilaista ohjelmaa kuten luentoja, näytöksiä, hoitoja sekä kilpailuja.


title: Lännenambrapuu

text: Lännenambrapuu ("Liquidambar styraciflua") on ambrapuukasveihin kuuluva kesävihanta puu, joka kasvaa alkuperäisenä Pohjois-Amerikan kaakkoisosissa. Se on suosittu koristekasvi kauniin punakeltaisen ruskavärityksensä vuoksi. Sen tähtimäiset lehdet muistuttavat hieman vaahteroiden lehtiä, mutta ovat varrella kierteisesti eivätkä vastakkain kuten vaahteroilla.


title: Lännenambrapuu

text: Lännenambrapuu on pitkäikäinen ja melko nopeakasvuinen puu, joka kasvaa 15–45 metriä korkeaksi ja alkaa tuottaa siementä 20–30 vuoden ikäisenä. Latvus on nuorilla puilla kapean kartiomainen, mutta muuttuu puun ikääntyessä pyöreäksi ja avonaiseksi. Kuivilla paikoilla kasvavilla puuyksilöillä on syvälle ulottuva pääjuuri, kun taas märillä paikoilla juuristo levittäytyy lähelle maanpintaa. Kaarna on nuorissa puissa harmaata ja sileää, mutta muuttuu vanhemmiten uurteiseksi ja suomumaiseksi. Oksissa on selviä korkkiharjanteita.


title: Lännenambrapuu

text: Kiiltävänvihreät lehdet sijaitsevat varrella kierteisesti ja niissä on 6–10 senttimetriä pitkä lehtiruoti. Korvakkeet ovat tasasoukkia tai suikeita, 3–4 millimetriä pitkiä ja varhain varisevia. Lehtilapa on 7–19 senttimetriä pitkä, sormijakoinen ja viisi- tai seitsenliuskainen – yksittäiset liuskat ovat pitkäsuippuisia ja usein sahalaitaisia. Lehdet ovat nuorena suonia myöten karvaiset ja tuoksuvat hieraistaessa miellyttäville. Ne hehkuvat syksyllä keltaisen, oranssin, punaisen ja purppuranpunaisen sävyissä.


title: Lännenambrapuu

text: Lännenambrapuu on yksikotinen kasvi, joka kukkii maalis–toukokuussa ja kantaa hedelmää syys–marraskuussa maantieteellisestä sijainnista riippuen. Pienet kellanvihreät hede- ja emikukat ovat kehättömiä ja sijaitsevat erillisissä, pallomaisissa mykerökukinnoissa. Hedemykeröt muodostavat 3–6 senttimetriä pitkiä varrellisia terttuja, joiden päähän emimykeröt ovat kiinnittyneet yksitellen.


title: Lännenambrapuu

text: Pölytyksen jälkeen emimykeröstä kehittyy noin 3 senttimetrin mittainen, piikikäs ja pallomainen hedelmä, joka muodostuu pienistä, kaksilokeroisista siemenkodista. Yksittäiset siemenkodat ovat suippokärkisiä ja kätkevät sisälleen yksi tai kaksi 8–10 millimetrin mittaista siivellistä siementä sekä sahanpurun näköistä massaa, joka koostuu surkastuneista siemenistä. Hedelmät ovat aluksi kiiltävänvihreitä mutta muuttuvat kypsyessään ensin keltaisiksi ja sitten ruskeiksi. Samalla siemenkodat avautuvat ja niistä vapautuvat siemenet leviävät tuulen mukana puun ympäristöön. Tyhjät hedelmät säilyvät puussa usein talven yli.


title: Lännenambrapuu

text:
Lännenambrapuu on melko nopeakasvuinen. Sen siementuotanto alkaa noin 20–30 vuoden iässä ja jatkuu ainakin 150 vuoden ikään saakka. Siementuotanto vaihtelee vuosittain suuresti vallitsevan säätilan mukaan. Laji voi lisääntyä siementen lisäksi juurivesojen avulla.
Lännenambrapuuta esiintyy luontaisesti Pohjois-Amerikan itäosissa, Meksikossa ja Keski-Amerikassa. Yhdysvalloissa sen levinneisyysalue ulottuu koillisessa Connecticutiin, luoteessa Missouriin ja Etelä-Illinoisiin, lounaassa Itä-Texasiin ja kaakossa Keski-Floridaan. Parhaiten se menestyy Mississippijoen alajuoksulla. Sitä tavataan myös yksittäisinä esiintyminä Meksikon luoteis- ja keskiosissa, Guatemalassa, Belizessä, El Salvadorissa, Hondurasissa ja Nicaraguassa.


title: Lännenambrapuu

text: Lännenambrapuu sietää huonosti varjostusta mutta on varsin vaatimaton maaperän suhteen. Parhaiten se menestyy kosteassa ja runsasravinteisessa alluviaalisessa hiesu- tai savimaassa, usein virtaavan veden äärellä. Yleensä se kasvaa hylätyillä pelloilla, metsissä, tulvatasangoilla, kosteikoilla sijaitsevilla matalilla lehtipuusaarekkeilla "(hammock)", rämealueilla sekä joentörmillä aina 800 metrin korkeuteen asti.


title: Lännenambrapuu

text: Lännenambrapuu valtaa vanhoja peltoja ja hakkuuaukioita ensimmäisten kasvien joukossa ja muodostaa niille joskus puhtaita metsiköitä. Muita samoilla alueilla viihtyviä lajeja ovat punavaahtera, saarnivaahtera, mustakoivu, luutahikkori, seitsikkohikkori, valkohikkori, nukkahikkori, "Celtis laevigata", lyhytneulasmänty ja loblollymänty.


title: Lännenambrapuu

text: Lännenambrapuun kasvukausi vaihtelee levinneisyysalueen pohjoisosien 180 päivästä eteläosien 320 päivään. Vuotuinen sademäärä on pienimillään 1 020 millimetriä pohjoisessa ja enimmillään 1 520 millimetriä etelässä. Tammikuun keskilämpötila on alle −1 astetta pohjoisessa ja noin 10 astetta etelässä.


title: Lännenambrapuu

text: Lännenambrapuun jällestä saadaan palsamia – kirkasta ja paksua eritettä, joka on ruskeankeltaisen väristä ja tuoksuu voimakkaan aromaattiselle. Sitä käytetään tuoksun kiinnitteenä hajuvesissä, makuaineena tupakassa, hajusteena saippuoissa ja ehostusaineissa sekä raaka-aineena liimoissa, lakoissa ja suitsukkeissa. Palsami maistuu makealle, minkä vuoksi sitä on pureskeltu kuten purukumia. Se on ollut myös tärkeä rohdoskasvi Pohjois-Amerikan intiaaneille ja siitä on tehty erilaisia lääkevoiteita ja -siirappeja, joilla on hoidettu ripulia, limakalvontulehduksia, yskää, punatautia, hiertymiä sekä haavoja.


title: Lännenambrapuu

text: Lännenambrapuusta on jalostettu useita koristelajikkeita, jotka hehkuvat syksyllä punaisen ja keltaisen sävyissä. Sen puuaineksesta tehdään sahatavaraa, puuviilua ja vaneria, joista valmistetaan edelleen laatikoita, koreja, huonekaluja, koristelistoja sekä ikkunan- ja ovenkarmeja. Sitä käytetään myös ratapölkyissä ja aidantolpissa, lastuvillan ja selluloosan valmistuksessa sekä polttopuuna. Lisäksi se tarjoaa talviravintoa monille villieläimille ja sen siemeniä syövät linnut ja oravat.


title: Hierakkalehtimittari

text: Hierakkalehtimittari ("Scopula corrivalaria") on mittareihin kuuluva, harvinainen perhoslaji. Se on aikaisemmin ollut Suomessa rauhoitettu luonnonsuojeluasetuksella, mutta rauhoitus on sittemmin purettu. Vuoden 2010 uhanalaisarvioinnissa laji on arvioitu erittäin uhanalaiseksi (EN).


title: Hierakkalehtimittari

text: Sekä etu- että takasiivet ovat pohjaväriltään vaaleankellertävät ja kauttaaltaan pienten, tummien pisteiden kirjomat. Siipien poikki kulkee viisi tummemmansävyistä poikkijuovaa, minkä lisäksi jokaisessa siivessä on musta diskoidaalitäplä. Takasiiven ulkoreuna tekee selvän ulospäin suuntautuvan mutkan. Siipien ulkosyrjässä on rivi mustia pisteitä. Siipiripset ovat vaalean kellanruskeat. Siipien alapinnat ovat tummat ja niissä on tumma keskivarjo. Siipiväli on 20–22 mm.


title: Hierakkalehtimittari

text: Huomattavan samannäköinen, joskin vaaleampi laji on yleinen luhtalehtimittari ("Scopula immutata").


title: Hierakkalehtimittari

text: Lajia tavataan laajalla alueella Länsi-Euroopasta Venäjän kaukoitään, mutta Suomessa lajin levinneisyys rajoittuu aivan etelärannikon tuntumaan. Suomesta ensimmäinen yksilö löydettiin vuonna 1951, mutta laji tunnistettiin maalle uudeksi vasta 1970. Aikuiset perhoset lentävät heinäkuussa.


title: Hierakkalehtimittari

text: Koko esiintymisalueellaan harvinainen laji jota tavataan soilla ja kosteilla niityillä. Perhonen on kaikkialla esiintymisalueellaan erittäin paikoittainen. Aikuiset perhoset lentävät yöllä ja tulevat valolle, mutta häiritsemällä ne saattavat olla ajettavissa lentoon myös päivällä. Keskenkasvuinen toukka talvehtii.


title: Hierakkalehtimittari

text: Toukka elää eri hierakkalajeilla ("Rumex"), etenkin isohierakalla ("Rumex hydrolapathum").


title: Josef Wirmer

text: Josef Wirmer (19. maaliskuuta 1901 Paderborn Saksa – 8. syyskuuta 1944 Berliini, Saksa) oli saksalainen juristi, vastarintaliikkeen taistelija ja kansallissosialismin vastustaja. Hän oli Saksan keskustapuolueen jäsen.


title: Josef Wirmer

text: Josef Wirmer syntyi Paderbornissa katoliseen perheeseen. Hänen vanhempansa olivat opettajia. Wirmer opiskeli lakia ensin Freiburgissa ja myöhemmin Berliinissä.


title: Josef Wirmer

text: Josef Wirmer oli osallisena heinäkuun 20. päivän salaliitossa, jonka tarkoituksena oli salamurhata Adolf Hitler. Yritys epäonnistui ja salaliittoon osallistuneet teloitettiin tai vangittiin. Josef Wirmer pidätettiin 4. elokuuta 1944 yhtenä osallisena salamurhayritykseen.


title: Josef Wirmer

text: Wirmer teloitettiin hirttämällä Plötzenseen vankilassa 8. syyskuuta 1944.


title: Dance Central

text: Dance Central on Xbox 360:lle julkaistu tanssipeli, joka käyttää Kinectiä pelin ohjaamiseen. Pelin on suunnitellut Harmonix, joka on tehnyt muun muassa "Guitar Hero"- ja "Rock Band" -sarjan.


title: Dance Central

text: Pelaajan pitää seurata ruudulla näkyvän hahmon tanssiliikkeitä ja toistaa ne itse perässä Kinectin seuratessa pelaajan liikkeitä. Jos tanssiliike ei mene oikein, se näkyy hahmon raajojen kohdalla punaisella, ja jos pelaaja mokaa monta liikettä peräkkäin, musiikki sekä tanssiliikkeet hidastuvat. Apuna on myös tanssikortit, jotka näkyvät ruudun oikeassa reunassa. Pelissä on yli 650 erilaista tanssiliikettä, joista tulee yhteensä yli 90 tanssirutiinia. Pelissä on viisi erilaista pelimuotoa:Seuraavat hahmot ovat pelissä mukana:


title: Dance Central

text: ELIOT on salainen robottihahmo jonka saa kunhan on saanut vähintään neljä tähteä viimeisessä haastetanssissa.


title: Dance Central

text: Pelissä on myös mukana "pinkki ninja" jonka saa kun painaa päänäkymässä vasemmalle, ylös, X, ylös, oikealle, Y. Oblio saa pinkin ninjan vaatteet.


title: Dance Central

text: Alla olevat 32 kappaletta tulevat pelin mukana.


title: Dance Central

text: Alla olevat kappaleet ovat julkaistu Xbox Live Marketplacessa. Yksi kappale maksaa 240 Microsoft pistettä. Jokainen tanssi tuo uuden kappaleen lisäksi uusia tanssiliikkeitä peliin. Kappaleet toimivat suoraan Dance Central 2:ssa ilman lisämaksuja.


title: Dance Central

text: Peli sai paljon positiivisia arvosteluja julkaisun yhteydessä ja sen jälkeen. Peli keräsi 82/100 keskiarvon Metacritic-sivustolla ja oli yksi myydyimmistä Kinect-peleistä.


title: Dance Central

text: Pelille julkaistiin jatko-osa, "Dance Central 2", jonka julkaisupäivä oli 21. lokakuuta 2011 Euroopassa ja 25. lokakuuta 2011 Pohjois-Amerikassa. Peli tarjoaa uutena ominaisuutena muun muassa kaksinpelin samanaikaisesti.


title: Kiinteistöliitto

text: Suomen Kiinteistöliitto ry on vuonna 1907 perustettu kiinteistönomistajien etuja valvova järjestö. Siihen kuuluu asunto-osakeyhtiöitä, kiinteistöosakeyhtiöitä, asuinvuokratalojen omistajia sekä vuokranantajia. Asunto-osakeyhtiöt ovat suurin jäsenryhmä Kiinteistöliitossa.


title: Kiinteistöliitto

text: Kiinteistöliitto tarjoaa jäsenilleen kiinteistöjuridiikan, talous- ja veroasioiden sekä kiinteistönpidon neuvontaa. Neuvontapalvelujen lisäksi Kiinteistöliitto tuottaa tutkimus- ja kehitystoimintaa, viestintää sekä edunvalvontaa ja koulutusta. Kiinteistöliitto ja sen alueelliset yhdistykset järjestävät koulutusta sekä alan ammattilaisille että taloyhtiön luottamushenkilöille.


title: Kiinteistöliitto

text: Kiinteistöliiton muodostavat 23 alueellista yhdistystä ja 1 valtakunnallinen toimialajärjestö Suomen Vuokranantajat ry. Kiinteistöliiton jäsenyhdistyksiin kuuluu noin 27 000 asunto-osakeyhtiötä, vuokrataloyhtiöitä ja muita kiinteistönomistajia sekä noin 13 000 yksityistä vuokranantajaa. Kiinteistöliittoon kuuluvissa taloissa asuu lähes kaksi miljoonaa ihmistä. Kiinteistöliitto-yhteisöön kuuluvat myös liiton osakkuusyhtiöt eli Kiinteistöalan Kustannus Oy, Kiinteistöalan Koulutuskeskus Oy, Talokeskus Yhtiöt Oy ja Suomen Kiinteistöliitto ry:n Palvelu Oy. Liitto on osakkaana myös KTI Kiinteistötieto Oy:ssa ja Suomen Tilaajavastuu Oy:ssa.


title: Kiinteistöliitto

text: Kiinteistöliitto osallistuu eurooppalaisten kiinteistöomistajienn yhteistyöhön ja edunvalvontaan osallistumalla European Property Federationin (EPF) toimintaan.


title: Hans-Jürgen von Blumenthal

text:
Hans-Jürgen Graf von Blumenthal (23. helmikuuta 1907 Potsdam – 13. lokakuuta 1944 Berliini) oli
saksalainen aristokraatti ja armeijan upseeri toisessa maailmansodassa. Von Blumenthal teloitettiin osallisuudesta Adolf Hitlerin salamurhayritykseen.


title: Hans-Jürgen von Blumenthal

text: Hans-Jürgen von Blumenthal syntyi Potsdamissa helmikuussa 1907. Hänen isänsä oli eversti ensimmäisessä maailmansodassa. Von Blumenthal aloitti opiskelunsa Potsdamissa vuonna 1928 ja jatkoi opiskelujaan myöhemmin Münchenissä. Vuonna 1930 hän vietti lyhyen ajan myös Yhdysvalloissa. Von Blumenthal päätti opintonsa vuonna 1935 ja liittyi 48. jalkaväkidivisioonaan, jossa hän palveli vänrikkinä. Vuonna 1936 hänestä tuli luutnantti.


title: Hans-Jürgen von Blumenthal

text: Juuri ennen toisen maailmansodan alkua von Blumenthal ylennettiin kapteeniksi. Hän johti joukkoja Kiovassa, jossa haavoittui pahoin oikeaan käsivarteen. Hän oli armeijan sairaalassa hoidettavana Leipzigissa joulukuuhun 1942. Sairaalassa ollessaan hän liittyi lopullisesti saksalaiseen vastarintaliikkeeseen. Huhtikuussa 1943 von Blumenthal ylennettiin majuriksi.


title: Hans-Jürgen von Blumenthal

text: Hans-Jürgen von Blumenthal osallistui Hitlerin epäonnistuneen salamurhayrityksen suunnitteluun. Kolme päivää salamurhayrityksen jälkeen 23. heinäkuuta 1944 Gestapo pidätti von Blumenthalin. Hänet hirtettiin Plötzenseen vankilassa 13. lokakuuta 1944. Hän oli erittäin läheinen ystävä Hans von Dohnányin, Hans Osterin ja etenkin lapsuuden ystävä Albrecht Mertz von Quirnheimin kanssa. Heidät kaikki teloitettiin osallisina Hitlerin salamurhayritykseen.


title: Hans-Jürgen von Blumenthal

text: Hans-Jürgen von Blumenthal oli naimisissa ja hänellä oli poika Humbertus, joka syntyi toukokuussa 1942.


title: Kinect Sports

text: Kinect Sports on Xbox 360:lle vuonna 2010 julkaistu videopeli, joka käyttää Kinectiä pelin ohjaamiseen. Pelin on kehittänyt Rare, joka julkaisi pelin Kinectin julkaisun yhteydessä. Peli sisältää kuusi erilaista liiketunnistimella toimivaa urheilulajia, joissa jokaisessa on kolme vaikeustasoa. Urheilulajeja voi pelata yksin, kaveria vastaan ja toisinaan myös kaverin kanssa samalla puolella. Pelissä on mukana myös Sports Party-pelimuoto joka mahdollistaa monien pelaajien pelaamisen turnauksissa. Pelin jatko-osa on .


title: Carl Langbehn

text:
Carl Langbehn (6. joulukuuta 1901 Padang, Sumatra – 12. lokakuuta 1944 Berliini) oli saksalainen
lakimies ja kansallissosialismin vastustaja. Hänet teloitettiin osallisena heinäkuun 20. päivän salaliittoon, jossa tarkoitus oli salamurhata Adolf Hitler.


title: Carl Langbehn

text:
Carl Langbehn oli syntynyt Padangissa Sumatran saarella Indonesiassa vuonna 1901. Hän oli Heinrich Himmlerin tuttava, sillä
heidän tyttärensä kävivät samaa koulua.


title: Carl Langbehn

text: Carl Langbehnin tiedettiin vastustaneen natsien julmia tekoja. Gestapo vangitsi Langbehnin osasyyllisenä Hitlerin salamurhayritykseen. Hänet hirtettiin Plötzenseen vankilassa lokakuussa 1944.


title: Hugo Valvanne

text: Hugo Valvanne, sukunimi vuoteen 1906 "Wegelius" (18. heinäkuuta 1894 Pietarsaaren maalaiskunta – 25. heinäkuuta 1961 Fyen, Tanska) oli suomalainen suurlähettiläs sekä teosofinen kirjailija ja teosofisen kirjallisuuden suomentaja.


title: Hugo Valvanne

text: Valvanteen vanhemmat olivat lääninrovasti, valtiopäivämies Henrik Eliel Wegelius ja tämän ensimmäinen puoliso Johanna Elisabeth Häggman. Hän oli naimisissa kaksi kertaa : 1929–1945 Eva Arokallion kanssa (liitto päättyi avioeroon) ja vuodesta 1947 Gulpager Birgitten kanssa. Teosofi ja kirjailija Väinö Valvanne oli Hugo Valvanteen nuorempi veli.


title: Hugo Valvanne

text: Valvanne toimi Suomen ensimmäisenä Intian suurlähettiläänä 1949–1956. Hän oli Suomen lähettiläänä ja suurlähettiläänä Bernissä Sveitsissä 1956–1959.


title: Hugo Valvanne

text: Valvanne oli Suomen Teosofisen Seuran julkaiseman "Teosofi"-aikakauslehden päätoimittaja 1949.


title: Michele Bachmann

text: Michele Marie Bachmann (o.s. Amble, s. 6. huhtikuuta 1956 Waterloo, Iowa) on yhdysvaltalainen republikaanipoliitikko ja Minnesotan kongressiedustaja vuodesta 2007. Hän on ensimmäinen republikaanien naiskongressiedustaja Minnesotasta.


title: Michele Bachmann

text: Bachmann tunnetaan konservatiivisen Teekutsuliikkeen kannattajana.


title: Michele Bachmann

text: Bachmann pyrki republikaanisen puolueen presidenttiehdokkaaksi vuoden 2012 vaaleihin. Hän voitti elokuussa 2011 republikaanien presidenttiehdokkuutta koskevan ei-sitovan mielipideäänestyksen. Bachmann keskeytti vaalikampanjansa tammikuussa 2012, kun hän sai Iowan esivaaleissa vain viisi prosenttia äänistä jääden kuudenneksi.


title: Michele Bachmann

text: Koulutukseltaan Bachmann on asianajaja. Hän on ollut vuodesta 1978 naimisissa Marcus Bachmannin kanssa. Heillä on viisi lasta.


title: Ragnar Öller

text: Karl Ragnar Öller, kirjailijanimi Sten Söderskär (6. heinäkuuta 1893 Lahti – 22. joulukuuta 1960 Helsinki) oli suomalainen tohtori, kunniakonsuli ja ruotsin kielellä kirjoittanut kirjailija.


title: Ragnar Öller

text: Öller väitteli 1923 tohtoriksi kirjallisuuden alalta. Hän johti perheensä omistamaa yritystä ja oli myös jonkin aikaa Suomen puolustusvoimien ja Ranskan Suomen suurlähetystön palveluksessa.


title: Ragnar Öller

text: Öller työskenteli vuodesta 1922 alkaen Liettuan Suomen suurlähetystön palveluksessa. Hänestä tuli konsuli 1925 ja pääkonsuli 1932. Öller jatkoi näissä tehtävissä aina vuoteen 1940 saakka jolloin Neuvostoliitto miehitti Liettuan. Öller teki myös Liettuaa tunnetuksi Suomessa, käänsi liettualaisia novelleja ja toimi Suomi-Liettua-ystävyysseuran johtajana seuran lakkauttamiseen 1945 saakka.


title: Ragnar Öller

text: Öller oli syksyllä 1921 ilmestymisensä aloittaneen Filmiaitta-lehden ensimmäinen päätoimittaja. Öller kirjoitti useita näytelmiä ja romaaneita salanimellä "Sten Söderskär".


title: Ragnar Öller

text:
Omalla nimellä:
Nimimerkillä "Sten Söderskär":


title: Sinilehtimittari

text: Sinilehtimittari ("Scopula decorata") on keskikokoinen, Suomessa luonnonsuojeluasetuksella rauhoitettu perhoslaji. Vuoden 2010 kansallisessa uhanalaisarvioinnissa se arvioitiin äärimmäisen uhanalaiseksi (CR).


title: Sinilehtimittari

text: Siipien pohjaväri on valkoinen. Etusiivessä on kaksi ohutta, tummaa poikkiviirua, joista sisempi erottuu huonommin. Takasiivessä vain yksi poikkiviiru sekä tumma diskoidaalitäplä. Molempien siipiparien kärkiosassa on leveä, siniharmaista ja ruskeista täplistä muodostuva vyö jonka sisäreunassa on ohut musta viiru. Etusiiven ulkoreunan etuosassa on lisäksi neljä mustaa pilkkua. Siipiväli 22–25 mm.


title: Sinilehtimittari

text: Samankaltainen laji on valkolehtimittari ("Scopula ornata").


title: Sinilehtimittari

text: Sinilehtimittaria tavataan Länsi-Euroopasta Keski-Aasian poikki Mongoliaan. Suomesta laji hävisi 1970-luvun alussa, minkä jälkeen sitä on tavattu harhailijana. Levinneisyys rajoittuu etelärannikolle. Perhosia tavataan heinäkuussa.


title: Sinilehtimittari

text: Sinilehtimittari elää kuivilla ja hiekkaisilla alueilla, etenkin rannikolla. Kasvillisuudeltaan paikan on oltava avoin tai korkeintaan harvakasvustoinen. Perhoset lentävät yöllä ja tulevat valolle. Toukka talvehtii ja koteloituu maahan, kasvillisuuden alle.


title: Sinilehtimittari

text: Suomessa sinilehtimittari on rauhoitettu. Yhden perhosyksilön ohjeellinen korvaushinta on 1682 euroa.


title: Sinilehtimittari

text: Toukka syö kangasajuruohoa ("Thymus serpyllum").


title: Sissiteltta

text: Sissiteltta on puolijoukkuetelttaa pienempi teltta, joka sopii ryhmän majoitukseen. Telttaan mahtuu 8-10 henkilöä. Teltan pohjan halkaisija on 400 cm ja paino 7-9 kg. Niitä valmistetaan sekä palokyllästämättömästä että palokyllästetystä kankaasta, joka voi olla maastonvärinen. Telttaa voidaan lämmittää kamiinalla ja myös naamioida.


title: Impetusteoria

text: Impetusteoria oli keskiaikainen fysikaalinen teoria liikkeestä. Sen mukaan kun kappale saatetaan liikkeeseen, se saa eräänlaista liikettä ylläpitävää voimaa, "impetusta", joka liikkeen myötä kuluu pois.


title: Impetusteoria

text: Impetusteoria oli korjaus Aristoteleen liikettä koskeviin teorioihin. Aristoteles oli määritellyt liikkeen paikan muutoksena. Hän katsoi, että kaikkien kappaleiden luonnollinen tila on lepotila ja jokaiseen liikkeeseen on olemassa syy. Syitä hän katsoi olevan kahdenlaisia: 1) jokaisen kappaleen luontainen voima tai pyrkimys etsiytyä luonnolliselle paikalleen (aristoteelinen painovoimateoria); 2) jonkin ulkoisen kappaleen tai väliaineen käyttämä kontaktivoima (esimerkiksi veto tai työntö).


title: Impetusteoria

text: Impetusteoriassa perusperiaate oli seuraava: Kun esimerkiksi joku henkilö heittää jonkin kappaleen, hän antaa sille heittäessään tietyn määrän "impetusta". Tämä "impetus" on eräänlainen voima, joka saa kappaleen liikkumaan siihen suuntaan, jossa liike sai alkunsa. Kappaleen liike jatkuu "impetuksen" ansiosta samaan suuntaan, vaikka henkilö irrottaa otteensa kappaleesta, ja se lakkaa, kun "impetus" on kulunut loppuun.


title: Wolf-Heinrich von Helldorf

text: Wolf-Heinrich Graf von Helldorf (14. lokakuuta 1896 Merseburg – 15. elokuuta 1944 Berliini) oli Berliinin poliisiylipäällikkö. Hänet teloitettiin yhtenä osallisena heinäkuun 20. päivän salaliittoon liittyen.


title: Wolf-Heinrich von Helldorf

text: Vanhaan aatelissukuun kuulunut Wolf-Heinrich von Helldorf syntyi Merseburgissa vuonna 1896. Aatelisarvoltaan hän oli Helldorfin kreivi (Graf von Helldorf). Ensimmäisessä maailmansodassa von Helldorf palveli luutnanttina vuonna 1915.


title: Wolf-Heinrich von Helldorf

text: Wolf-Heinrich von Helldorf liittyi Sturmabteilungiin vuonna 1931. Vuonna 1933 hän sai lisää vastuuta ja nimitettiin Brandenburgin SS:n päälliköksi. Samana vuonna hänet valittiin Saksan valtiopäivien jäseneksi. Helldorf oli myös hyvin läheinen Joseph Goebbelsin kanssa. Tosin Goebbels oli maininnut päiväkirjassaan heinäkuussa 1938 Helldorfin haluavan lisätä juutalaisuutta Berliinin gettossa, etenkin varakkaita juutalaisia piti saada lisää.


title: Wolf-Heinrich von Helldorf

text: Helldorfin tehtävä oli alun perin johtaa Berliinin poliisien toimintaa salaliiton aikana, eikä niinkään sekaantua vallankaappaukseen. Myöhemmin Helldorf kuitenkin totesi, että Hitler pitää syöstä vallasta ja kansallissosialistien toiminta saada loppumaan.


title: Wolf-Heinrich von Helldorf

text: Helldorf katsottiin osasyylliseksi Hitlerin salamurhayritykseen ja hänet tuomittiin kuolemaan Roland Freislerin johtamassa kansantuomioistuimessa. Helldorf hirtettiin Plötzenseen vankilassa 15. elokuuta 1944.


title: Erwin Planck

text: Erwin Planck (12. maaliskuuta 1893 Berliini – 23. tammikuuta 1945 Berliini) oli saksalainen poliitikko ja Adolf Hitlerin vastaisen vastarintaliikkeen jäsen. Hänet teloitettiin osallisuudestaan heinäkuun 20. päivän salaliittoon.


title: Erwin Planck

text: Erwin Planck oli kuuluisan fyysikon Max Planckin poika. Vuonna 1932 hänestä tuli valtiosihteeri valtakunnankansliaan Franz von Papenin ja myöhemmin Kurt von Schleicherin alaisuuteen. Schleicher murhattiin vuonna 1934 pitkien puukkojen yönä. Planck yritti turhaan selvittää ystävänsä Schleicherin murhaa.


title: Erwin Planck

text: Erwin Planck pidätettiin Hitlerin salamurhayrityksen jälkeen heinäkuussa 1944. Planck tuomittiin kansantuomioistuimessa kuolemaan ja teloitettiin Plötzenseen vankilassa tammikuussa 1945.


title: Lehvämittari

text: Lehvämittari ("Hemithea aestivaria") on vihermittareihin kuuluva keskikokoinen vihreä perhoslaji. Sitä tavataan sekä Euraasiassa että Pohjois-Amerikassa. Suomessa lehvämittari on harvinainen, eikä siitä ole tavattu 1940- ja 1950-lukujen vaihteen pysyvämmän kannan jälkeen kuin satunnaisia yksilöitä. Lajia tavataan kesä-heinäkuussa, tyypillisesti pensaikkoisissa lehti- ja sekametsissä sekä puistoissa ja puutarhoissa. Lehvämittarin toukat käyttävät ravinnokseen useita eri laijsia pensaita ja pieniä puita; pieni toukka talvehtii.


title: Lehvämittari

text: Lehvämittari on keskikokoinen mittariperhonen, jonka siipien kärkiväli on noin 26–34 millimetriä. Siipien väri on heikosti sinertävän vihreä, alapinnalta väri on vaaleampi. Siipien ripset ovat vaaleat ja niissä on rusehtavia laikkuja. Siipien poikkiviirut mutkittelevat heikosti, ja erotukseksi vihermittarista on niiden väli tasaleveä. Lehvämittarin takajalat ovat myös väriltään kirkkaan punaiset, toisin kuin edellä mainitulla lajilla. Lähes etusiipien pituisten takasiipien reunan selvä uloke on lehvämittarin paras lajituntomerkki, jonka avulla sen voi erottaa niin vihermittarista kuin laikku- ja pilkkupussimittaristakin. Lehvämittarin koiraan tuntosarvet ovat sahahampaiset.


title: Lehvämittari

text: Lehvämittari on levinnyt sekä Euraasiaan että Pohjois-Amerikkaan. Laji on yleinen Etelä- ja Keski-Euroopassa, jossa sen levinneisyysalue ulottuu lännessä Portugaliin, Irlantiin Englantiin ja Walesiin. Idässä levinneisyysalue kattaa muun muassa Kaukasuksen, Iranin, Amurin Korean niemimaan, Kiinan ja Japanin sekä osia Pohjois-Amerikasta.


title: Lehvämittari

text: Suomessa lehvämittari on harvinainen laji, jota on tavattu pääasiassa Suomenlahden ja Lounais-Suomen rannikolla. Lajilla katsotaan olleen Suomen eteläisellä rannikolla vakituinen kanta 1940- ja 1950-lukujen vaihteessa, mutta sen jälkeen lajia on tavattu maassa vain satunnaisesti ja yksitellen. Nämä yksilöt ovat todennäköisesti olleet harhailijoita, jotka ovat saapuneet maahan etelästä. Sittemmin laji on tehnyt paluuta ja vuoteen 2007 mennessä se oli jo levittäytynyt koko etelärannikolle. Vuonna 2009 siitä ilmoitettiin Paraisilta Pyhtäälle jo 80 havaintoa, mutta havaittu yksilömäärä lienee huomattavasti suurempi.


title: Lehvämittari

text: Lehvämittari on pensaikkoisten lehti- ja sekametsien sekä puistojen ja puutarhojen perhonen. Britanniassa lajia tavataan yleisesti myös pensasaitojen tuntumassa. Laji lentää Britanniassa ja Keski-Euroopassa kesä-heinäkuussa, Suomessa sen pääasiallista lentoaikaa on heinäkuun loppupuoli. Maan äärihavainnot ovat heinäkuun alusta ja elokuun alkupuolelta. Laji on pääasiallisella levinneisyysalueellaan lennossa yleensä iltahämärissä, mutta suomalaiset yksilöt on tavattu yöllä.


title: Lehvämittari

text: Toukan ravintokasveja ovat Suomessa olleet pihlaja ja punaherukka, mutta lajia tavataan elinalueellaan useilla eri pensailla ja nuorilla lehtipuilla. Esimerkkejä ravintokasveista ovat ainakin koivut, pajut, orapihlajat ja ruusut sekä tammi, lehmukset, oratuomi ja pajuista erityisesti raita. Lehvämittari talvehtii pienenä toukkana.


title: Liigacup (täsmennyssivu)

text: Liigacup tarkoittaa yleensä jalkapallon cup-kilpailua, johon voivat osallistua vain joukkueet tietystä liigasta. Liigacup voi viitata johonkin seuraavista:


title: Karl Johan Nauklér

text: Karl Johan Nauklér (18. kesäkuuta 1846 Törnävä – 19. heinäkuuta 1868 Pihlajavesi) oli suomalainen teologian ylioppilas, joka kirjoitti runoja suomen ja ruotsin kielellä.


title: Karl Johan Nauklér

text: Nauklérin vanhemmat olivat kappalainen, varapastori Karl Nauklér ja Sofia Wilhelmina Wenman. Hän pääsi ylioppilaaksi Vaasan lukiosta 1866 ja opiskeli sitten teologiaa Helsingin yliopistossa.


title: Karl Johan Nauklér

text: Nauklér sairastui keväällä 1868 sen jälkeen, kun hän oli puhujamatkalla ollessaan vajonnut heikkojen jäiden aikana suohon. Hän kuoli myöhemmin kesällä. Nauklérin luonnonkivinen hautamuistomerkki sijaitsee Pihlajaveden erämaakirkon yhteydessä olevalla hautausmaalla.


title: André Derain

text: André Derain (10. kesäkuuta 1880 Chatou, Yvelines, Île-de-France, Ranska – 8. syyskuuta 1954 Garches, Hauts-de-Seine, Île-de-France, Ranska) oli ranskalainen taidemaalari ja kuvanveistäjä. Hän perusti Henri Matissen kanssa fauvismin.


title: André Derain

text: Pariisin lähellä Île-de-Francessa syntynyt Derain opiskeli 1898 insinööriksi Académie Camillossa ja opiskeli samalla maalausta opettajanaan Eugène Carrière. Taideopintojen yhteydessä hän tutustui Matisseen. Vuonna 1900 hän tutustui Maurice de Vlaminckiin ja he työskentelivät yhteisessä ateljeessa. Derain alkoi maalata ensimmäistä maisematyötään. Opinnot keskeytyivät vuosiksi 1901–1904, kun hän joutui Ranskan armeijaan. Derain'in vapauduttua palvelusta Matisse suostutteli tämän vanhemmat siihen, että tämä hylkäisi insinöörinuran voidakseen antautua kokonaan maalaamiselle. Sen jälkeen Derain aloitti opinnot Académie Julianissa.


title: André Derain

text: Derain ja Matisse tekivät töitä yhdessä kesän 1905 Välimerellä Colliouren kylässä, ja myöhemmin he veivät hyvin omaperäiset maalauksensa näytteille Syyssalonkiiin. Luonnottoman voimakkaat värit saivat kriitikko Louis Vauxcelles'n pilkallisesti nimittelemään heidän maalauksiaan nimellä "les fauves", "villipedot", mistä fauvistinen suuntaus sai alkunsa. Maaliskuussa 1906 merkittävä taidekauppias Ambroise Vollard lähetti Derain'in Lontooseen maalaamaan sarjan maalauksia, joiden aiheena on Lontoo. 30 maalauksessa, joista 29 on yhä jäljellä, Derain esitti Lontoon muotokuvan aivan toisenlaisena kuin kaupunkia aiemmin maalanneet taiteilijat, kuten Whistler tai Monet. Rohkein värein ja kompositioin Derain maalasi useita maalauksia Thamesista ja Tower-sillasta. Lontoon maalaukset ovat hänen suosituimpia teoksiaan. Taidekriitikko T. G Rosenthal kirjoittaa: "Monet'n jälkeen ei kukaan ole saanut Lontoota näyttämään niin raikkaalta ja kuitenkin pysymään niin perusenglantilaisena. Joissakin Thamesin näkymissään hän käyttää monitäpläistä pointillistista tekniikkaa, joskin tuohon aikaan, jolloin täplät olivat jo paljon suurempia, se on pikemminkin värien erottelua, divisionismia ja erityisen tehokasta ilmentäessään värin hajoamista liikkuvassa vedessä auringonpaisteessa."


title: André Derain

text:
Vuonna 1905 taidekauppias Ambroise Vollard osti koko Derainin ateljeen, mikä tarjosi Derainille taloudellista turvaa. Hän kokeili kiviveistoksia ja siirtyi Montmartrelle ollakseen lähellä ystäväänsä Pablo Picassoa ja muita merkittäviä taiteilijoita. Picasson tuolloinen naisystävä Fernande Olivier kuvasi Derain'ia näin:
Derain alkoi Montmartrella siirtyä hehkuvasta fauvistisesta paletista vaimeampiin sävyihin, ilmentäen siten kubismin ja Paul Cézannen vaikutteita. (Gertrude Steinin mukaan perimätieto kertoo, että Derain löysi afrikkalaisen veistotaiteen ennen kubisteja ja sai siitä vaikutteita.) Derain teki puuveistoksia primitiiviseen tyyliin erääseen Guillaume Apollinairen ensimmäisen proosateoksen "L'enchanteur pourrissant" (1909) laitokseen. Hänen töitään oli 1910 näytteillä Münchenissä Neue Künstlervereinigungissa vuonna 1912 sesessionistien Der Blaue Reiterin näyttelyssä ja 1913 merkittävässä Armory Show'ssa New Yorkissa. Hän kuvitti myös Max Jacobin 1912 ilmestyneen runokokoelman.


title: Pericut

text: Pericut (myös corat, edut) olivat aivan Kalifornian niemimaan kärjessä asuneita intiaaneja. Nykyisin heidän asuinalueensa kuuluu Meksikon Baja California Surin osavaltioon suunnilleen Meksikon Kalifornian La Pazista etelään Los Cabosin alueella. Pericut viljelivät kasteluviljelyllä maata ja valmistivat keramiikkaa. Näin ollen heidän kulttuurinsa oli eurooppalaisten tulon aikoihin melko kehittynyt. Pericujen kieli ja kulttuuri katosi 1700-luvulla intiaanisotien ja eurooppalaisten tuomien tautien takia. Pericujen pohjoispuolella asuiva guaycurat. Kieli tunnetaan heikosti, vain muutamia sanoja tiedetään.


title: Pericut

text: Pericut eivät omaksuneet jousta ja nuolta, vaan käyttivät hyvin vanhan perinteen mukaisesti "atlatlia". Pericuja on väitetty joskus hyvin varhaisiksi intiaaneiksi, koska he asuvat aivan niemimaan kärjessä ja alue on Tyynenmeren rannalla. Tyynenmeren rannikkoa pidetään monesti eräänä intiaanien mahdollisena muinaisena muuttoreittinä Amerikkaan ja Amerikassa. Varhaiset kivikautiset hautalöydöt ovat pitkäkalloisia, minkä on oletettu viittaavan esihistorialliseen ei-intiaanikansaan. Toisaalta pericujen geenejä pidetään samoina kuin muidenkin amerintiaanien. Pericujen alueelta on löydetty kallioiden läheisiä hautoja käsittävä Las Palmasin hautakompleksi. Väestö keskittyi noin vuonna 1000 tällä alueella suurehkoihin väestökeskuksiin.


title: Danny Rose

text: Daniel Lee "Danny" Rose (s. 2. heinäkuuta 1990) on englantilainen jalkapalloilija, joka pelaa vasempana puolustajana tai laitalinkkinä. Hän edustaa Englannin valioliigassa pelaavaa Tottenham Hotspuria.


title: Danny Rose

text: Doncasterissa syntynyt Rose on Leeds Unitedin junioriakatemian kasvatti. Hän oli ensimmäistä kertaa seuran edustusjoukkueen kokoonpanossa Englannin liigacupin ottelussa Barnetia vastaan syyskuussa 2006. Häntä ei nähty kauden aikana enää kokoonpanossa.


title: Danny Rose

text: Heinäkuussa 2007 Rose siirtyi miljoonan punnan sopimuksella Englannin valioliigassa pelaavaan Tottenham Hotspuriin. Rose kuului Tottenhamissa sekä akatemiaan että reserveihin ja hän pääsi ensimmäistä kertaa kokoonpanoon Valioliigassa Sunderlandia vastaan tammikuussa 2008. Maaliskuussa 2009 Rose lainattiin Watfordiin loppukaudeksi 2008–2009.


title: Danny Rose

text: Syyskuussa 2009 Rose siirtyi tammikuuhun 2010 asti ulottuvalla lainasopimuksella Peterborough Unitediin. Hän palasi Tottenhamiin marraskuussa 2009 Peterboroughin managerin Darren Fergusonin erottua. Rose oli ensimmäistä kertaa Spursin avauskokoonpanossa vanhaa seuraansa Leedsiä vastaan FA Cupissa marraskuussa 2010. Rose debytoi Valioliigassa Arsenalia vastaan huhtikuussa 2010 ja teki samassa ottelussa ensimmäisen maalinsa. Volley-maalia kuvailtiin erittäin heinoksi ja se äänestettiin joillakin sivustoilla kauden maaliksi. Syyskuussa 2010 Rose siirtyi Mestaruussarjassa pelaavaan Bristol Cityyn loppukauden mittaisella lainasopimuksella. Rose pelasi seurassa 17 ottelua sarjassa ja palasi Spursiin keväällä 2011 korvaamaan loukkaantuneita pelaajia. Hän pelasi loppukaudella loistavia otteluita Spursin paidassa vasempana puolustajana.


title: Danny Rose

text: Kesäkuussa 2009 Rose kutsuttiin Englannin alle 21-vuotiaiden maajoukkueeseen saman vuoden 21-vuotiaiden EM-kilpailuihin korvaamaan loukkaantunutta Danny Welbeckiä.


title: Raunikkivyökoi

text: Raunikkivyökoi eli raunikkikoi ("Caryocolum petryi") on harvinainen, jäytäjäkoihin lukeutuva pieni perhoslaji. Se on Suomessa luokiteltu äärimmäisen uhanalaiseksi (CR) ja rauhoitettu luonnonsuojeluasetuksella.


title: Raunikkivyökoi

text: Pieni, tummanharmaa perhonen, jonka etusiivissä on muutamia, hieman vaaleampia poikkijuovia. Takasiivet ovat ruskeat. Siipiväli 9–11 mm.


title: Raunikkivyökoi

text: Keski-Euroopassa sekä osassa Pohjoismaita ja Baltiaa tavattava laji. Suomessa lajin ainoa esiintymispaikka on Säkylässä. Perhosia on tavattu heinäkuusta elokuun alkuun.


title: Raunikkivyökoi

text: Paahdeympäristöä vaativa laji. Suomessa ainoa tunnettu esiintymispaikka on Säkylässä, Porin prikaatin harjoitusalueella, missä kovapanosammunnat pitävät maaston riittävän avoimena. Toukka elää ravintokasvin yhteenkudotuista lehdistä muodostuvan putken sisällä ja myös koteloituu putken sisään.


title: Raunikkivyökoi

text: Laji on Suomessa rauhoitettu ja yhden perhosen ohjeellinen arvo on 1682 euroa.


title: Raunikkivyökoi

text: Toukan ravintokasvi on Suomessa kangasraunikki ("Gypsophila fastigiata"), ulkomailla myös muutamat muut raunikkilajit.


title: K. M. Forsberg

text:
Karl Matias (Matthias) Forsberg (22. elokuuta 1825 Tampere – 12. helmikuuta 1868 Helsinki) oli suomalainen lääkäri ja kirjallisuuden suomentaja.
Forsbergin vanhemmat olivat tamperelainen räätäli sekä ruokatavarakauppias Karl Fredrik Forsberg ja Margareta Nyström. Hän kävi Turun triviaalikoulua ja pääsi ylioppilaaksi Turun lukiosta 1845. Forsberg opiskeli Helsingin yliopistossa valmistuen filosofian kandidaatiksi ja maisteriksi 1850, lääketieteen kandidaatiksi 1855, lääketieteen lisensiaatiksi 1859 ja lääketieteen tohtoriksi 1860. Hän harjoitti sitten lääkärintointa Helsingissä.


title: K. M. Forsberg

text: Forsberg teki itsemurhan helmikuussa 1868.


title: Walter Warlimont

text: Walter Warlimont (3. lokakuuta 1894 Osnabrück – 9. lokakuuta 1976 Kreuth) oli saksalainen kenraali toisessa maailmansodassa. Warlimont tunnetaan kenties parhaiten siitä, että hän oli yksi niistä haavoittuneista upseereista, jotka selvisivät hengissä heinäkuun 20. päivän salaliittoon liittyvästä räjähdyksestä, jossa tehtävänä oli Adolf Hitlerin salamurha.


title: Walter Warlimont

text: Walter Warlimont osallistui ensimmäiseen maailmansotaan, jossa hän palveli vänrikkinä. Sodan jälkeen hän jatkoi palvelustaa Saksan armeijassa. Vuonna 1936 hänet ylennettiin jo everstiluutnantiksi. Warlimont siirtyi vuonna 1938 26. kranaatinheitinrykmentin komentajaksi. Tuolloin hänet oli ylennetty everstiksi.


title: Walter Warlimont

text: Vuonna 1938 Warlimont tuli Wilhelm Keitelin johtamaan pääesikuntaan, jossa hän vuosina 1939−44 toimi esimiehensä, operatiivisen osaston päällikön Alfred Jodlin varamiehenä. Helmikuussa 1943 Warlimont vieraili Tunisiassa keskustelemassa Erwin Rommelin kanssa Afrikan sotaretken jatkamisesta.


title: Walter Warlimont

text:
20. heinäkuuta 1944 sattuneen Hitlerin salamurha yrityksen aikana sattuneesta räjähdyksestä Warlimont selvisi hengissä.
Warlimont kärsi räjähdyksen seurauksena aivotärähdyksestä. Vain kaksi päivää salamurhayrityksen jälkeen Warlimont
matkusti Ranskaan tapaamaan Erwin Rommelia, joka oli vain viikkoa aikaisemmin haavoittunut liittoutuneiden lentokonehyökkäyksessä.


title: Walter Warlimont

text: Walter Warlimont pidätettiin osallisena juutalaisvainoihin toisen maailmansodan aikana. Hänet armahdettiin kuitenkin jo vuonna 1957 ja vapautettiin Landsbergin vankilasta. Hän kirjoitti mm. kirjan vuonna 1962 "Hitlerin päämajassa 1939-1945" ().


title: Walter Warlimont

text: Walter Warlimont kuoli Kreuthissa Saksassa 82-vuotiaana lokakuussa 1976.


title: Viljo Suokas (poliitikko)

text: Viljo Suokas (13. toukokuuta 1925 Metsäpirtti – 7. kesäkuuta 2012 Kauhajoki) oli suomalainen maanviljelijä ja poliitikko. Suokas oli kansanedustaja vuosina 1970–1975. Hänet valittiin eduskuntaan Suomen maaseudun puolueen listalta Vaasan läänin vaalipiiristä vaaleissa 1970 ja 1972. Lokakuussa 1972 Suokas siirtyi Suomen kansan yhtenäisyyden puolueen eduskuntaryhmään.


title: Viljo Suokas (poliitikko)

text: Kansakoulun käynyt Suokas asui Kauhajoella. Hän työskenteli maanviljelijänä, Kokon sähköyhtymän isännöitsijänä 1959–1966, Suomen maaseudun puolueen Etelä-Pohjanmaan piirisihteerinä 1964–1967 sekä Kokon salaojakone -yhtymän toimitusjohtajana. Suokas kuului Kauhajoen kunnanvaltuustoon ja -hallitukseen.


title: Viljo Suokas (poliitikko)

text: Suokas oli naimisissa vuodesta 1948 lähtien kauhajokisen Eeva Kyllikki Tasangon kanssa ja heillä oli viisi lasta.


title: Franz von Sonnleithner

text:
Franz Edler von Sonnleithner (1. kesäkuuta 1905 Salzburg - 18. huhtikuuta 1981 Ingelheim am Rhein) oli Itävaltalais-syntyinen upseeri toisessa maailmansodassa. Von Sonnleithner tunnetaan parhaitan kenties selviydyttyään
hengissä Adolf Hitleriä vastaan tehdyssä salamurhaiskussa heinäkuussa 1944. Tapahtuma tunnetaan paremmin nimellä
heinäkuun 20. päivän salaliitto.


title: Franz von Sonnleithner

text:
Franz von Sonnleithner syntyi Itävallan Salzburgissa kesäkuussa 1905. Hän opiskeli lakia Wienissä ja myöhemmin myös
Innsbruckissa. Hän valmistui tohtorin arvoon vuonna 1928. Ennen toista maailmansotaa von Sonnleithner työskenteli
myös ministeri Joachim von Ribbentropin kanssa. Toisen maailmansodan aikana hän toimi Hitlerin yhteysupseerina.


title: Franz von Sonnleithner

text: Franz von Sonnleithner selvisi hengissä 20. heinäkuuta 1944 Hitleriä vastaan tehdystä salamurhayrityksestä.


title: Franz von Sonnleithner

text: Sodan jälkeen von Sonnleithner toimi tehdastyöläisenä Ingelheim am Rheimissa, jossa hän myös kuoli 75 vuotiaana vuonna 1981.


title: Allergia- ja astmaliitto

text: Allergia- ja astmaliitto ry on vuonna 1969 perustettu valtakunnallinen suomalainen terveysjärjestö, jonka tavoitteena on allergiaa ja astmaa sairastavien terveyden edistäminen.


title: Allergia- ja astmaliitto

text: Järjestö ajaa allergisten, astmaatikkojen ja eri tavoin herkistyneiden etua osallistumalla yhteiskunnalliseen keskusteluun ja pyrkimällä vaikuttamaan päätöksentekoon. Lisäksi se julkaisee maksuttomia oppaita, järjestää koulutusta ja kuntoutusta sekä antaa allergianeuvontaa.


title: Allergia- ja astmaliitto

text: Liittoon kuuluu paikallisyhdistyksiä kautta maan. Jäsenille on tarjolla maksutonta allergianeuvontaa ja mahdollisuus osallistua yhdistysten tapahtumiin sekä vertaistoimintaan. Järjestö julkaisee neljä kertaa vuodessa ilmestyvää lehteä Allergia & Astma, jonka jutut julkaistaan myös lehden verkkosivuilla.


title: Allergia- ja astmaliitto

text: Allergiatunnus on tärkeä osa Allergia- ja Astmaliitto ry:n edunvalvontaa, ja sen tarkoituksena on varmistaa markkinoille allergianäkökulman sisältäviä tuotteita ja palveluita, jotka soveltuvat herkkäihoisille sekä allergiaa ja astmaa sairastaville. Allergiatunnus on puolueettomasti tutkituille ja turvallisiksi todetuille tuotteille myönnetty luotettavuuden osoitus. Tunnus kertoo tuotteesta, joka täyttää tarkat tuotekohtaiset vaatimuskriteerit eikä sisällä hajusteita tai muita yleisesti ärsyttäviä tai herkistäviä aineita.


title: Allergia- ja astmaliitto

text: Yhdistys on merkitty yhdistysrekisteriin 25. huhtikuuta 1969 nimellä Allergialiitto-Allergiförbundet ry. Sen suojelijana toimi silloisen presidentti Urho Kekkosen puoliso Sylvi Kekkonen. Ensimmäisessä hallituksessa istui muiden muassa allergioihin perehtynyt lääkäri ja professori Zaida Eriksson-Lihr, joka oli myös lokakuussa 1969 perustetun Allergia-lehden ensimmäinen päätoimittaja. Jo tuolloin perinteeksi muodostui, että lehden päätoimittajana toimii Iho- ja allergiasairaalan ylilääkäri. Nimi muutettiin nykyiseen muotoon Allergia- ja Astmaliitoksi vuonna 1994, jolloin lehdenkin nimi muuttui ja nimeksi tuli Allergia & Astma.


title: The Courage of Others

text: The Courage of Others on yhdysvaltalaisen Midlake-yhtyeen kolmas studioalbumi. Se julkaistiin 1. helmikuuta 2010 Bella Union -levy-yhtiöllä.


title: The Courage of Others

text: Levyltä julkaistiin 12-tuuman singlenä aloitusraita "Acts of Man" joulukuussa 2009.


title: Eugen Pukema

text: Eugen Fredrik Pukema (22. lokakuuta 1928 Kemi – 3. heinäkuuta 1975 Kemi) oli suomalainen näyttelijä, teatteriohjaaja ja kirjailija.


title: Eugen Pukema

text: Pukeman vanhemmat olivat Jalmari Pukema ja Saima Elisabeth Saari. Hän kävi kansakoulun, laivurikoulun sekä suoritti teatterialan kursseja. Pukema oli näyttelijänä Kemin kaupunginteatterissa 1963–65 ja Oulun kaupunginteatterissa 1962–73. Hän toimi myös ohjaajana Kemin kaupunginteatterissa 1965 ja vuodesta 1967 hän oli ohjaajana Oulun Työväennäyttämöllä.


title: John Moore (jääkiekkoilija)

text: John Moore (s. 19. marraskuuta 1990 Winnetka, Illinois, Yhdysvallat) on yhdysvaltalainen jääkiekkopuolustaja, joka pelaa NHL-joukkue New Jersey Devilsissä. Columbus Blue Jackets varasi hänet ensimmäisellä kierroksella 21. pelaajana . Mooren vahvuudet ovat luistelussa ja hyökkäyspään pelaamisessa. Hänet tituleerattiin monessa yhteydessä koko varaustilaisuuden 2009 parhaaksi luistelijaksi.


title: John Moore (jääkiekkoilija)

text: Moore kävi lukion New Trier High Schoolissa, Winnetkassa. Hän edusti useita paikallisia juniorijoukkueita, kunnes siirtyi kaudeksi 2007–2008 USHL-joukkue Chicago Steeliin. Ensimmäinen kausi siellä toi 15 pistettä, mutta toisella kaudellaan 2008–2009 Moore teki tehot 14+25=39, joilla oli Steelin tehokkain puolustaja sekä puolustajien pistepörssin neljäs. Hän pelasi kauden aikana myös USHL:n tähdistöottelussa ja kauden päätteeksi hänet valittiin USHL:n parhaaksi puolustajaksi sekä ensimmäiseen tähdistökentälliseen.


title: John Moore (jääkiekkoilija)

text: Columbus Blue Jackets varasi Mooren ensimmäisellä kierroksella 21. pelaajana NHL:ään kesällä 2009. Hän teki joukkueen kanssa kolmivuotisen tulokassopimuksen jo saman vuoden heinäkuussa. Samana kesänä Mooren varasi myös OHL-joukkue Kitchener Rangers, jonne hän siirtyi pelaamaan ensimmäiseksi sopimuskaudeksi 2009–2010. Moore oli tehoilla 10+37=47 joukkueen tehokkain puolustaja.


title: John Moore (jääkiekkoilija)

text: Kaudeksi 2010–2011 Moore siirtyi Columbus Blue Jacketsin organisaatioon. Hän aloitti ja pelasi lähes koko kauden sen farmijoukkueessa Springfield Falconsissa, AHL:ssä. NHL:ssä Moore pelasi kaksi ottelua. 47:n Falconsissa pelatun ottelun jälkeen hänet kutsuttiin ylös Blue Jacketsiin ja hän teki NHL-debyyttinsä 5. helmikuuta 2011 Edmonton Oilersia vastaan. Moore sai ottelussa jääaikaa 11 minuuttia ja 7 sekuntia.


title: John Moore (jääkiekkoilija)

text: Moore myytiin huhtikuussa 2013 New York Rangersiin NHL:n siirtotakarajalla. Rangers sai lisäksi kuudennen kierroksen varausvuoron sekä Derick Brassardin ja Derek Dorsettin. Blue Jacketsiin siirtyivät Marián Gáborík, Steven Delisle ja Blake Parlett.


title: Astutus

text: Astutus tarkoittaa kotieläinten kontrolloitua parittamista naaraan tiineyttämiseksi. Astuttamista käytetään nykyisin lähinnä hevosten ja lemmikkieläinten kasvatuksessa. Muita tiineyttämiskeinoja ovat uroksen päästäminen laumaan, keinosiemennys ja alkionsiirto.


title: Astutus

text: Yksinkertaisimmillaan astutus voidaan hoitaa päästämällä naaras ja uros samaan aitaukseen tai häkkiin. Tällöin uros tarkkailee naaran kiiman itse ja astuu eli parittelee saadessaan tilaisuuden. Menetelmän etuna on, että astutus voi tapahtua juuri sillä hetkellä kun naaras on parhaassa kiimassa ja halukas. Tämä antaa parhaat edellytykset tiinehtymiselle ja vähentää naaraan stressiä. Toisaalta yli-innokkaan urokset jatkuva lähentely voi häiritä naarasta, ja aggressiivinen naaras puolestaan voi ajaa uroksen pois luotaan kiimasta huolimatta. Ongelmia voi aiheuttaa myös uroksen kokemattomuus tai haluttomuus. Astutuksen onnistumista on tarkkailtava. Pieniä lemmikkieläimiä astutettaessa uros voidaan siirtää asumaan naaraan häkkiin pidemmäksikin aikaa, jolloin onnistumisen mahdollisuus paranee ja astutusta ei tarvitse tarkkailla jatkuvasti. Tiineyden alkamista on kuitenkin tällöin vaikeampi päätellä, ja mikäli naarasta ei tarkisteta tiineyden varalta, voi käydä niin, että naaras yllättäen poikiikin ja uros pääsee tiineyttämään sen heti synnytyskiimasta.


title: Astutus

text: Erityisesti hevosilla käytetään enemmän kontrolloituja menetelmiä, joskin myös vapaata astutusta käytetään erityisesti hankalissa tapauksissa. Yksinkertaisimmillaan tamma sidotaan kiinni päitsistä ja ori johdatetaan pidemmällä liinalla sen luokse suitsittuna tai orikuolaimella. Potkimisesta johtuvien onnettomuuksien ja vammojen ehkäisemiseksi tamman takajalat saatetaan sitoa löyhästi toisiinsa tai käyttää erityisiä astutusliinoja. Mikäli tamma kiimasta huolimatta on haluton eikä suostu pysymään paikallaan, voidaan käyttää erityistä pakkopilttuuta. Jos käytettävä ori on erityisen arvokas tai pyrkii astumaan väärässä kiiman vaiheessa olevia tammoja, voidaan tamman kiiman tarkistamiseen käyttää toista oria.


title: Ernst John von Freyend

text: Ernst John von Freyend (1909–1980) oli saksalainen Wehrmachtin upseeri, sotilasarvoltaan everstiluutnantti. Hän toimi toisessa maailmansodassa Wilhelm Keitelin adjutanttina.


title: Ernst John von Freyend

text: Ernst von Freyend oli yksi niistä upseereista, jotka selvisivät hengissä heinäkuun 20. päivän salaliittoon liittyvästä pommiräjähdyksestä Hitlerin komentopaikassa Wolfsschanzessa.


title: Ernst John von Freyend

text: Ennen räjähdystä von Freyend oli lupautunut kantamaan eversti Claus von Stauffenbergin puolesta tämän laukkua, jossa silloin vielä virittämättömät räjähteet olivat. Von Stauffenberg, jolta puuttui oikea käsi kokonaan ja jonka vasemmassa kädessä oli vain kolme sormea, tokaisi pystyvänsä kantamaan laukkunsa itsekin. Von Freyendillä ei ollut tietoa, että laukussa oli räjähteitä.


title: Ernst John von Freyend

text: Noin kello 12.25 von Stauffenberg pyysi lupaa käydä siistiytymässä ennen alkavaa kokousta. Von Freyend päästi Stauffenbergin yhdessä Werner von Haeftenin kanssa toiseen huoneeseen, jossa he virittivät räjähteen valmiiksi. Pommi räjähti kello 12.42, jolloin neljä henkilöä sai kuolemaan johtavat vammat. Hitler selvisi vähäisin vammoin ja myös Ernst von Freyend selvisi räjähdyksestä hengissä.


title: Ernst John von Freyend

text: Elokuvassa "Operaatio Valkyrie" (2008) Ernst von Freyendiä esittää Werner Daehn.


title: Ernst John von Freyend

text: Ernst von Freyend kuoli 71 vuotiaana vuonna 1980.


title: Sairaanhoitajapäivät

text: Sairaanhoitajapäivät on Suomen suurin sairaanhoitajien täydennyskoulutustapahtuma, jonka Suomen sairaanhoitajaliitto järjestää Helsingin Messukeskuksessa. Sairaanhoitajapäivien koulutusohjelmasta vastaa Suomen sairaanhoitajaliitto. Ensimmäiset sairaanhoitajapäivät järjestettiin vuonna 1931. Tapahtuma on tarkoitettu alan ammattilaisille ja opiskelijoille. Sairaanhoitajapäiville osallistui 5 279 kävijää vuonna 2011.


title: Sairaanhoitajapäivät

text: Sairaanhoitajapäivien kanssa samaan aikaan järjestettävässä Sairaanhoitajapäivien näyttelyssä on esillä terveydenhuollon tuotteita ja palveluita. Näyttelystä vastaa Suomen Messut.


title: Sairaanhoitajapäivät

text: Sairaanhoitajapäivillä julkistetaan vuoden Venny, joka on tarkastaja Venny Snellmanin mukaan nimetty tunnustus. Vuonna 2011 valituksi tuli Paula Risikko.


title: E. O. Edlund

text: Erik Oskar Edlund (3. helmikuuta 1824 Turku – 9. syyskuuta 1871 Helsinki) oli suomalainen kirjastoamanuenssi, toimittajä ja kirjailija.


title: E. O. Edlund

text: Edlundin vanhemmat olivat faktori Erik Edlund ja Elisabet Forssén. Hän kävi Turun triviaalikoulua ja pääsi ylioppilaaksi 1846 Turun lukiosta. Edlund opiskeli Helsingin yliopistossa ja valmistui filosofian kandidaatiksi ja maisteriksi 1853. Edlund toimi Helsingin yliopiston kirjaston ylimääräisenä amanuenssina vuodesta 1856 ja vakinaisena amanuenssina vuodesta 1864. Hän oli myös sanomalehden toimittajana.


title: Terence Irwin

text: Terence Henry Irwin (s. 21. huhtikuuta 1947 Enniskillen, Pohjois-Irlanti) on brittiläinen filosofi ja tutkija, joka on erikoistunut antiikin kreikkalaiseen filosofiaan sekä länsimaisen eettisen ajattelun historiaan.


title: Terence Irwin

text: Irwin valmistui Oxfordin yliopiston Magdalen Collegesta vuonna 1969 ja opiskeli sen jälkeen Princetonin yliopistossa, mistä hän väitteli filosofian tohtoriksi vuonna 1973 Gregory Vlastoksen oppilaana. Tämän jälkeen Irwin toimi ensin filosofian apulaisprofessorina Harvardin yliopistossa, ja vuodesta 1975 lähtien Cornellin yliopistossa, missä hän oli vuodesta 1982 lähtien eri filosofian ja klassisen kirjallisuuden oppituoleilla.


title: Terence Irwin

text: Irwin on toiminut vuodesta 2007 Oxfordin yliopiston antiikin filosofian professorina. Hän on American Academy of Arts and Sciences -tiedeakatemian ja British Academyn jäsen. Irwin on tutkinut erityisesti Platonin, Aristoteleen ja Immanuel Kantin ajattelua, stoalaisuutta sekä etiikkaa, erityisesti sen historiaa.


title: Walther Buhle

text:
Walther Buhle (26. lokakuuta 1894 Heilbronn – 28. joulukuuta 1959 Stuttgart) oli saksalainen upseeri toisessa maailmansodassa. Hän oli sotilasarvoltaan kenraali. Hän on yksi niistä upseereista, jotka
selvisivät hengissä heinäkuun 20. päivän salaliittoyrityksestä.


title: Walther Buhle

text: Walther Buhle syntyi Heilbronnissa lokakuussa 1894. Hän liittyi armeijaan heinäkuussa 1913. Hän toimi jalkaväkiupseerina ensimmäisessä maailmansodassa. Toisen maailmansodan alkaessa hän oli ylentynyt jo everstin arvoon.


title: Walther Buhle

text: Walther Buhle selvisi hengissä heinäkuussa 1944 Adolf Hitleriä vastaan tehdystä salamurhayrityksestä.


title: Walther Buhle

text: Toisen maailmansodan jälkeen Buhle vangittiin juutalaisvainoihin nojaten, mutta vapautettiin jo kaksi vuotta myöhemmin. Hän eli Stuttgartissa sodan jälkeen ja kuoli vuonna 1959 ollessaan 65-vuotias.


title: Pesäpallon suomensarja 1949

text: Pesäpallon suomensarja pelattiin viidennen kerran kaudella 1949. Sarjan mestaruuden voitti Katajanokan Haukat. Ensimmäistä kertaa myös Työväen Urheiluliiton seurat osallistuivat suomensarjaan, kun aiemmin ne olivat tavoitelleet paikkaa Pesäpallon SM-sarjassa omassa mestaruussarjassaan.


title: Pesäpallon suomensarja 1949

text: Sarjasta luopui Warkauden Työväen Palloilijat.


title: Pesäpallon suomensarja 1949

text: Tampereen Pesä-Peikot luovutti yhden ottelunsa, jolloin kaikki sen ottelut sarjassa mitätöitiin.


title: Pesäpallon suomensarja 1949

text: Tainionkosken Tähti 2 putosi Suomensarjasta, koska seuran edustusjoukkue putosi mestaruussarjasta.


title: Pesäpallon suomensarja 1949

text: Ensimmäisessä vaiheessa lohkovoittajat jaettiin kahteen ryhmään maantieteellistä jakoa noudattaen.


title: Pesäpallon suomensarja 1949

text: Pelattiin Joensuussa.


title: Pesäpallon suomensarja 1949

text: Pelattiin Loimaalla.


title: Pesäpallon suomensarja 1949

text: Nousukarsinnan toinen vaihe pelattiin Hesperiassa.


title: Pesäpallon suomensarja 1949

text: Katajanokan Haukat ja Loimaan Palloilijat nousivat suoraan mestaruussarjaan. Sotkamon Jymy jatkokarsintaan.


title: Pesäpallon suomensarja 1949

text: Pelattiin Sotkamossa. Mukaan kelpuutettiin suomensarjan lopputurnauksen 3. sijoittunut Sotkamon Jymy sekä niiden lohkojen toiseksi sijoittuneet, joiden voittajat nousivat kakkosmarkkinoilta Mestaruussarjaan.


title: Pesäpallon suomensarja 1949

text: Puna-Mustat nousi kolmantena joukkueena Mestaruussarjaan kaudeksi 1950.


title: Adolf Heusinger

text: Adolf Heusinger (4. elokuuta 1897 Holzminden - 30. lokakuuta 1982 Köln) oli saksalainen upseeri joka selvisi Adolf Hitleriä vastaan tehdystä salamurhayrityksestä, joka tunnetaan nimellä heinäkuun 20. päivän salaliitto. Sotilasarvoltaan Heusinger oli korkeimmillaan kenraali.


title: Adolf Heusinger

text: Adolf Heusinger syntyi Holzmindenissä elokuussa 1897. Hän osallistui ensimmäiseen maailmansotaan jo vuonna 1915. Heinäkuussa 1916 hänet ylennettiin luutnantiksi. Ensimmäisen maailmansodan jälkeen Heusinger palasi Saksaan ja värväytyi Reichswehriin. Vuonna 1925 Heusingeristä tuli yliluutnantti ja vuonna 1932 kapteeni.


title: Adolf Heusinger

text: Toisen maailmansodan alussa Heusinger oli mukana suunnittelemassa Puolan, Tanskan, Norjan ja Ranskan valloitusta. 1. elokuuta 1940 hänet ylennettiin everstiksi. Lokakuussa 1940 hän suunnitteli lisää operaatioita yhdessä Franz Halderin ja Friedrich Paulusin kanssa. Ensimmäisen kenraaliksi ylennyksen Heusinger sai vuonna 1942, jolloin hänet ylennettiin kenraalimajuriksi.


title: Adolf Heusinger

text: Adolf Heusinger haavoittui heinäkuussa 1944 tehdyssä salaliittoon kuuluvassa pommi-iskussa, jossa tehtävänä oli salamurhata Adolf Hitler. Heusinger selvisi kohtalaisen pienin vammoin. Gestapo vangitsi kuitenkin Heusingerin epäiltynä osallisuudestaan salaliittoon, mutta mitään virallista näyttöä siitä ei ollut, joten hänet vapautettiin.


title: Adolf Heusinger

text: Heusinger toimi toisen maailmansodan jälkeen Bundeswehrin johdossa ja vuodesta 1961 NATOn yleisesikuntakomitean puheenjohtajana. Hän kuoli Kölnissä lokakuun lopussa vuonna 1982.


title: MSK Plast

text: MSK Plast Oy on Etelä-Pohjanmaalla, Kauhavan Ylihärmässä toimiva muoviosien valmistaja. Yritys valmistaa esimerkiksi konepeittoja maailmanlaajuisesti toimivan Valtran traktoreihin. Yrityksen yksi erikoisala on reaktiovalu Suomessa ainutlaatuisesta Telene-materiaalista. Yritys on aloittanut toimintansa vuonna 1983. Yrityksellä on sertifioidut ISO 9001 ja ISO 14001 -laatu ja ympäristöjärjestelmät. MSK Plastin toimitusjohtajana toimii Jaakko Lipponen.


title: MSK Plast

text: MSK Plast on osa MSK Group -konsernia, muut konserniyhtiöt ovat MSK Cabins Oy, Junkkari Oy ja Juncar Oy.


title: Älyllisen itsepuolustuksen pikakurssi

text: Älyllisen itsepuolustuksen pikakurssi () on kanadalaisen Normand Baillargeonin vuonna 2005 julkaistu kirja kriittisestä ajattelusta. Teoksen on julkaissut suomeksi vuonna 2011 Eurooppalaisen filosofian seura. Teoksen on suomentanut Tapani Kilpeläinen.


title: Älyllisen itsepuolustuksen pikakurssi

text: Baillargeon arvostelee postmodernismia, sosiaalista konstruktivismia, relativismia ja psykoanalyysia.


title: Tuning.fi

text: Tuning.fi on suomalainen autoihin ja tuning-kulttuuriin keskittynyt aikakauslehti. Lehdessä julkaistaan autoesittelyjä, tapahtumareportaaseja sekä tee se itse -artikkeleita.


title: Raskas Kalusto

text: Raskas Kalusto on ammattilehti kuljetus-, maanrakennus- ja metsäalalla työskenteleville sekä alasta kiinnostuneille. Lehden artikkeleissa seurataan ammattilaisten arkea sekä uusien hankkeiden valmistumista. Lehdessä julkaistaan lisäksi alan uutisia ja uuden kaluston koeajoja.


title: Jorma Turunen

text: Jorma Turunen (s. 1956) on ollut Teknologiateollisuus ry:n toimitusjohtaja vuodesta 2010. Aiemmin hän on toimitusjohtanut useita muita yhdistyksiä ja yrityksiä. Koulutukseltaan Turunen on diplomi-insinööri ja eMBA. Hän on myös hallitusammattilainen monine jäsenyyksineen yhtiöiden ja järjestöjen hallituksissa.


title: Jäälintu

text: Jäälintu eli halkyon (; ) on myyttinen, kreikkalaisessa mytologiassa esiintyvä lintu, jonka kerrottiin pesivän meressä kelluvassa pesässä talvipäivänseisauksen aikaan. Siksi tuohon aikaan meri oli tyyni.


title: Jäälintu

text: Kertomus jäälinnusta liittyy Alkyonen (tai Halkyonen) myyttiin; kertomuksessa naisen kerrottiin muuttuneen jäälinnuksi. Tätä myyttiä ja muodonmuutoksia yleisesti käsitellään muun muassa Platonin ja Lukianoksen nimiin laitetussa dialogissa "Jäälintu".


title: Jäälintu

text: Jäälintu yhdistetään usein kuningaskalastajaan. Erään kuningaskalastajien suvun, metsäkalastajien, tieteellinen nimi on "halcyon".


title: Jäälintu (dialogi)

text: Jäälintu (Halkyon) eli Muodonmuutoksista (; ) on lyhyt dialogi, joka on pantu sekä Platonin että Lukianoksen nimiin, mutta se ei ole kummankaan heistä kirjoittama. Näin se kuuluu sekä Platonin että Lukianoksen epäperäisten teosten joukkoon, ja sen kirjoittajaan viitataan joskus nimellä Pseudo-Platon tai Pseudo-Lukianos.


title: Jäälintu (dialogi)

text: Teoksen epäperäisyys oli tiedossa jo antiikin aikana. Favorinos vaikuttaa tunteneen teoksen 100-luvulla; hän pani sen jonkun Leon-nimisen henkilön nimiin. Nykyään teosta ei yleensä enää julkaista Platonin teosten joukossa, mutta joskus edelleen Lukianoksen teosten joukossa. Ernst Lampén on suomentanut teoksen (Otava 1924).


title: Jäälintu (dialogi)

text: Dialogissa keskustelevat Sokrates ja Khairefon. Dialogin aiheena ovat ihmisten muodonmuutokset eläimiksi ja muiksi luontokappaleiksi, sekä tällaisten muodonmuutosten mahdollisuus. Tällaisia muodonmuutoksia esiintyy usein kreikkalaisen mytologian taruissa. Teos on saanut nimensä valittavalla äänellä laulavasta jäälinnusta ("halkyon"), joksi Aioloksen tytär Halkyone (tai Alkyone) oli tarussa muuttunut puolisonsa kuoltua. Sokrates kertoo tarun teoksen alussa Khairefonin ihmeteltyä linnun kaunista ääntä.


title: Jäälintu (dialogi)

text: Tämän innoittamana Khairefon kysyy Sokrateelta, luuleeko tämä tällaisten muodonmuutosten olevan mahdollisia. Sokrates vastaa, ettei ihminen voi tietää sellaisista asioista varmuudella, sillä jumalat voivat yhtä lailla muuttaa talvisen myrskyn kuulaaksi talvisääksi (mitä kutsuttiin Kreikassa nimellä "Halkyonia", ”jäälinnun päivät”); miksi ihmisen muuttaminen linnuksi olisi ainakaan vaikeampaa. Toisena esimerkkinä Sokrates mainitsee toukan, joka voi muuttua perhoseksi.


title: Laikkukenttämittari

text: Laikkukenttämittari ("Xanthorhoe fluctuata") on mittareihin lukeutuva, erittäin yleinen perhoslaji.


title: Laikkukenttämittari

text: Väritykseltään hieman vaihteleva, harmaansävyinen perhonen. Siipien pohjaväri on valkoinen, mutta sävy vaihtelee puhtaanvalkoisesta kellertävään ja vaaleanharmaaseen. Etusiiven tyvisarka on tummanharmaa ja keskisaran tummanharmaa vyö ulottuu siiven etureunasta likimain siiven puoliväliin. Lisäksi siiven etureunassa on tumma laikku lähellä kärkeä. Takasiivet ovat vaaleat, yleensä ulospäin harmaantuvat. Molempien siipien ulkoreunassa on ohut, katkonainen, musta viiru. Siipiväli 23–28 mm.


title: Laikkukenttämittari

text: Laikkukenttämittaria tavataan Länsi-Euroopasta Venäjän poikki Japaniin. Suomessa lajia tavataan koko maassa. Perhoset lentävät kahtena sukupolvena toukokuusta heinäkuuhun ja heinäkuusta syyskuuhun.


title: Laikkukenttämittari

text: Laikkukenttämittaria tavataan jokseenkin kaikissa ympäristöissä. Perhoset ovat aktiivisia hämärän laskeuduttua ja tulevat valolle. Kotelo talvehtii ohuen seitin suojaamana lähellä maanpintaa.


title: Laikkukenttämittari

text: Toukka syö monia ristikukkaiskasveja, puutarhoissa ne voivat olla kaalien ("Brassica") tuholaisia.


title: Harmoraanumittari

text: Harmoraanumittari ("Epirrhoe alternata") on erittäin yleinen yöperhoslaji.


title: Harmoraanumittari

text: Kirjava perhonen, jonka etusiiven tyvi-, keski- ja kärkiosat ovat harmaanruskeankirjavat, joskin ruskea erottuu yleensä parhaiten keskiosassa. Siiven osia erottavat sisempi- ja ulompi poikkiviiru ovat kaksinkertaiset, leveät ja valkoiset. Ulompi poikkiviiru on tasaleveä. Tyvipoikkiviiru on ohut ja valkoinen. Siiven reunaosassa on lisäksi ohut, valkoinen aaltojuova. Takasiivet ovat leveän, valkoisen, ulomman poikkijuovan tyvenpuoleisesta osassa ulkoreunaa vaaleammat ja niissä on musta, tarkkarajainen diskaalitäplä. Siipiväli 22–25 mm. Takaruumiin selkäpuolella on kaksi riviä mustia pisteitä.


title: Harmoraanumittari

text: Laajalle levinnyt laji, jota tavataan Suomessa koko maassa. Aikuiset perhoset lentävät kahtena sukupolvena toukokuulta heinäkuulle ja heinäkuusta syyskuuhun.


title: Harmoraanumittari

text: Erittäin yleinen laji, jota tavataan kaikenlaisissa avoimissa ympäristöissä. Aikuiset perhoset ovat aktiivisia hämärässä ja lentävät valolle, mutta lähtevät helposti lentoon myös päivällä. Kotelo talvehtii.


title: Harmoraanumittari

text: Toukka elää mataroilla ("Galium").


title: Brad Palmer

text: Brad Donald Palmer (s. 14. syyskuuta 1961 Duncan, Brittiläinen Kolumbia, Kanada) on kanadalainen entinen jääkiekkoilija, pelipaikaltaan vasen laitahyökkääjä.


title: Brad Palmer

text: Palmer pelasi juniorina kauden 1977–1978 British Columbia Junior Hockey Leaguen (BCJHL) Kelowna Packersissa ja vuodesta 1978 vuoteen 1981 Western Hockey Leaguen (WHL) Victoria Cougarsissa. Minnesota North Stars varasi hänet NHL:ään numerolla 16 ensimmäisellä kierroksella.


title: Brad Palmer

text: Palmer aloitti ammattilaisuransa kaudella , josta pelasi kuitenkin suuren osan myös juniorisarja WHL:ssä. Hän pelasi ensimmäisen NHL-ottelunsa joulukuussa 1980 ja pelasi NHL:n runkosarjakaudella yhteensä 23:ssa ottelussa. Keväällä 1981 hän oli osa Minnesota North Starsin Stanley Cup -loppuotteluihin edennyttä joukkuetta. Palmer teki tuona pudotuspelikeväänä 13 tehopistettä, kahdeksan maalia ja viisi syöttöpistettä, 19:ssä ottelussa, neljänneksi eniten maaleja joukkueensa pelaajista yhdessä Steve Christoffin ja Bobby Smithin kanssa sekä yhdeksänneksi eniten pisteitä.


title: Brad Palmer

text: Palmer pelasi kauden kokonaan NHL:ssä ja oli North Starsin kuudenneksi paras maalintekijä ja kahdeksanneksi paras pistemies tehtyään 72:ssa runkosarjaottelussa 45 tehopistettä, 22 maalia ja 23 syöttöpistettä. Kauden päätyttyä hän siirtyi kesäkuussa 1982 Boston Bruinsiin osana Bruinsin ja North Starsin yhteisymmärrystä siitä, ettei Bruins varaisi Brian Bellowsia ykkösvarauksenaan . Hänen lisäkseen Bruins sai hyökkääjä Dave Donnellyn pelaajaoikeudet. Palmer pelasi Bruinsissa vain kauden , jolla hänen tehonsa laskivat selvästi edellisestä. Hän teki 17 tehopistettä, kuusi maalia ja 11 syöttöpistettä, 73:ssa runkosarjaottelussa. Pudotuspeleissä hän pelasi seitsemän ottelua, joissa teki yhden maalin. Hän pelasi Pohjois-Amerikassa vielä seuraavan kauden, jonka hän pelasi kuitenkin NHL:n sijaan kokonaan farmisarja AHL:n Hershey Bearsissa.


title: Brad Palmer

text: Palmer pelasi kolmeen kauteen jääneellä NHL-urallaan kaikkiaan 168 runkosarjaottelua, joissa teki 70 tehopistettä, 32 maalia ja 38 syöttöpistettä. Pudotuspeleissä hän pelasi 29 ottelua, joissa teki 14 tehopistettä, yhdeksän maalia ja viisi syöttöpistettä. Vuodesta 1984 alkaen hän pelasi Euroopassa, kaudella 1984–1985 EHC Churissa Sveitsissä, kaudet 1985–1987 Rauman Lukossa Suomessa, kaudet 1988–1990 EHC Lustenaussa Itävallassa ja kaudella 1991–1992 BSC Preussenissa sekä EC Bad Nauheimissa Saksassa.


title: Brad Palmer

text: Palmer lopetti pelaajauransa Saksassa pelaamansa kauden jälkeen. Hän on toiminut pelaajauransa päättymisen jälkeen muun muassa jääkiekon juniorivalmentajana ja ollut Westcom Hockey Schoolin omistaja.


title: Kharon (Lukianos)

text: Kharon eli "Tähystäjät" (; ) on Lukianoksen kirjoittama satiiri ihmiselämästä.


title: Kharon (Lukianos)

text: Teoksessa Haadeen lautturi Kharon jättää lauttansa hetkeksi ja astuu maan päälle uteliaana näkemään, millaista ihmisten elämä on ja mitä he puhuvat keskenään; hänhän kohtaa heidät muutoin vain kuolleena. Kharonin oppaana toimii Hermes-jumala. Maan päällä Kharon ja Hermes kohtaavat muun muassa Kroisoksen ja Solonin keskustelemasta siitä, onko kullalla mitään oikeaa arvoa. Solon pilkkaa sitä, että Kroisos on lahjoittanut suuren määrän kultaa Apollonin temppeliin Delfoihin; eiväthän jumalat tarvitse kultaa. Sitä paitsi Kroisokselle itselleen rauta olisi kultaa hyödyllisempää sodassa Kyyrosta vastaan.


title: Kharon (Lukianos)

text: Tämän jälkeen Kharon ja Hermes seuraavat kaupungissa levottomina hyörivien ihmisten vilinää. Kaikkia ihmisiä seuraavat varjoina heidän toiveensa, huolensa, tietämättömyytensä ja typeryytensä, vihansa, kateutensa sekä muut intohimot. Ihmiset kasaavat itselleen rikkauksia ja riitelevät niistä. Kuitenkin jokaisen ihmisen elämä on ikään kuin ohuen langan varassa, eikä kukaan voi viedä mitään mukanaan kuoltuaan; Kharon huomauttaa, että hänen lautassaan kaikki ovat yhtä alastomia kuin syntyessään.


title: Kharon (Lukianos)

text: Tämän jälkeen Kharon ihmettelee ihmisten hautaustapoja. Ihmiset voitelevat hautakiviä, koristelevat niitä kukilla ja uhraavat niillä ruokaa ja hunajaviiniä, vaikka kuolleet eivät koskaan nouse ylös manalaan jouduttuaan. Lopuksi Hermes esittelee Kharonille kerran niin suuria kaupunkeja, kuten Ninive ja Troija, jotka ovat kuitenkin tuhoutuneet, sillä kaupungit kuolevat niin kuin ihmisetkin.


title: Kharon (Lukianos)

text: Ernst Lampén on suomentanut teoksen lyhennellen (Otava 1924).


title: John Peckham

text: John Peckham tai Pecham (n. 1230–1292) oli Canterburyn arkkipiispa vuodesta 1279 kuolemaansa asti.


title: John Peckham

text: Noin vuonna 1250 Peckham ryhtyi fransiskaanimunkiksi Oxfordissa ja lähti sittemmin Pariisin yliopistoon opiskelemaan teologiaa Bonaventuran johdolla ja toimi luennoitsijana. Opettaessaan Pariisissa hän tutustui aikansa johtaviin ajattelijoihin, myös Tuomas Akvinolaiseen.


title: John Peckham

text: Paavi Nikolaus III, joka torjui Edvard I:n suosikin Robert Burnellin valinnan, nimitti Peckhamin Canterburyn arkkipiispaksi vuonna 1279. Hänen vaatimuksensa asettaa Magna Carta nähtäville kaikkiin kirkkoihin ärsytti kuningasta, koska tämä piti sitä tarpeettomana puuttumisena valtion asioihin. Parlamentin kokouksessa Winchesterissä hän perääntyi vaatimuksestaan, ja Magna Cartan kopiot poistettiin. Yksi syy siihen, miksi hän antoi asiassa periksi, saattoi olla se, että hän oli veloissa italialaiselle Riccardin pankkiirisuvulle ja hänet oltaisiin voitu julistaa pannaan, ellei hän olisi maksanut velkojaan takaisin.


title: John Peckham

text: Peckham oli erittäin tarkka kanonisen lain tulkinnassa ja nuhteli kerran kuningatar Eleonooraa rahan lainaamisesta juutalaisilta, koska piti sitä kuolemansyntinä.


title: John Peckham

text: Peckham kuoli vuonna 1292 ja hänet on haudattu Canterburyn tuomiokirkkoon.


title: Nightwish (kirja)

text: Nightwish on musiikkitoimittaja Mape Ollilan vuonna 2005 kirjoittama kirja Nightwish-yhtyeestä. Teoksen julkaisi Like vuonna 2006.


title: Lokakampanja

text: Lokakampanja, loanheitto, joskus myös mustamaalaus, on toimintaa, jolla yritetään aiheuttaa harmia yksilön tai ryhmän maineelle. Lokakampanjan kohteet ovat usein julkisia viranomaisia, poliitikkoja, puolueita tai poliittisia ehdokkaita. Äärimmäisissä tapauksissa lokakampanja saattaa johtaan laajellelevinneeseen vainoon, kuten selkäänpuukotusteorian tapauksessa ennen toista maailmansotaa.


title: Tom Dillmann

text: Tom Dillmann (s. 6. huhtikuuta 1989 Mulhouse, Ranska) on ranskalainen moottoriurheilija.


title: Tom Dillmann

text: Dillmann aloitti uransa karting-sarjoissa ja voitti Alsace soap box championship -tittelin vuonna 1999. Hän jatkoi karting-sarjoissa vuoteen 2004 saakka, jolloin hän siirtyi Formula Renault 1.6 Belgium -sarjaan, jossa hän sijoittui viidenneksi. Seuraavana vuonna Dillmann siirtyi Eurocup Formula Renault -sarjaan, jossa hän kilpaili vuoteen 2006 saakka. Vuonna 2007 Dillmann siirtyi Formula 3 Euroseries -sarjaan. Hän loukkaantui Naganon kilpailussa, mutta toipui nopeasti ja sijoittui debyyttivuonnaan yhdeksänneksi. Seuraavana vuonna hän kilpaili Italian F3-mestaruussarjassa saavuttaen neljä palkintosijaa.


title: Tom Dillmann

text: Vuonna 2009 Dillmann palasi F3 Eurosarjaan saavuttaen kolme voittoa. Vuonna 2010 Dillmann kilpaili Saksan F3 Mestaruussarjassa ja voitti sarjan mestaruuden ensimmäisenä ranskalaisena. Vuonna 2011 Dillman kilpaili GP3-sarjassa Carlin-tallissa. Hän ajoi heti paalupaikalle avauskilpailussa, jossa hän sijoittui kolmanneksi. Sprinttikilpailussa hän oli yhdeksäs. Tämän jälkeen Dillman jätti väliin kaksi seuraavaa kilpailua kunnes hän palasi takaisin Valencian kilpailuun Addax-tallissa. Dillmann sijoittui pisteissä sijalle 14. Kauden jälkeen hän pääsi ajamaan GP2-sarjan kuulumattomaan finalliin Abu Dhabissa.


title: Tom Dillmann

text: Vuonna 2012 Dillmann debytoi GP2-sarjassa Rapax-tallissa. Hän otti ensimmäisen GP2-voittonsa Bahrainin toisen viikonlopun sprinttikisassa. Hänet korvattiin Britannianssa Daniël de Jongilla. Dillmann palasi vielä mukaan Saksan kilpailuihin, mutta luovutti paikan sen jälkeen jälleen de Jongille. Dillmann ehti saavuttaa kauden aikana yhden voiton ja 29 pistettä. Vuonna 2013 Dillmann jatkoi GP2-sarjassa siirtyen uuden Russian Time-tallin kuljettajaksi. Hän ajoi yhden paalupaikan ja saavutti kaksi kolmossijaa sijoittuen sarjan kymmenenneksi. Vuonna 2014 Dillmann ajoi vain kaksi kilpailua GP2:ssa Arden International -tallissa saavuttaen yhden kolmossijan. Myöhemmin samana vuonna Dillmann teki paluun sarjaan korvaten Alexander Rossin Caterham Racing -tallissa. Hänet korvattiin puolestaan Monzasta lähtien Pierre Gaslylla. Samana vuonna Dillmann ajoi yhden kilpailun Porsche Supercup -sarjassa.


title: Tom Dillmann

text: Vuonna 2015 Dillmann kilpaili Formula Renault 3.5 -sarjassa Carlin -tallissa. Hän saavutti yhden paalupaikan, kaksi kolmossijaa ja 122 pistettä sijoittuen sarjan seitsemänneksi. Vuonna 2016 Dillmann jatkoi uudeelleennimetyssä Formula 3.5 V8 -sarjassa ja voitti sarjan mestaruuden.


title: Kanadan kilven arkaainen perinne

text: Kanadan kilven arkaainen perinne (engl. "Shield Archaic Tradition/Culture") oli metsästykseen, kalastukseen ja keräilyyn pohjautunut kivikautinen intiaaniperinne Kanadassa Yläjärven ja Hudsoninlahden välisillä alueilla noin 6500 - 0 eaa. Tämän perinteen on arveltu tulleen eteläisemmiltä metsäalueilta ja olleen myöhempien algonkin-kielisten kulttuurien edeltäjä. Perinteen jäljiltä on kaivausten yhteydessä löydetty erilaisia kiviesineitä kuten kirveitä ja lovettuja keihäänkärkiä.


title: Kanadan kilven arkaainen perinne

text: Varhaisen aikakauden Kanadan kilven perinne on huonosti tunnettu, ja enemmänkin olettamus kuin selkeästi todistettavissa oleva asia Se saattoi perustua teknologisilta piirteiltään ja kehityssuunnaltaan 8000 - 4500 eaa. vaikuttaneeseen myöhäisemmän aikakauden Plano-kulttuuriin. Nämä muinaisten paleointiaanien preeriakulttuurista lähtöisin olleet metsästäjät levittäytyivät Mackenzie-joen ympäristöön ja Keewatinin alueelle Kanadan luoteisterritoriossa. Heidän ryhmänsä kansoittivat vähitellen yhä suurempia alueita, joihin kuuluivat itäinen Manitoba, Suurten järvien pohjoisenpuoleiset havumetsät ja osia Quebecista Perinne tunkeutui viimeistään 2000 eaa. myös St. Lawrencejoen pohjoisrannoille ja Labradorin niemimaalle.


title: Kanadan kilven arkaainen perinne

text: Arvioiden mukaan Kanadan kilven arkaainen kulttuuriperinne kehittyi noin 6000 eaa. Radiohiiliajoituksen (C-14) perusteella tämä perinne vaikutti noin 6500-2000 eaa pohjoisilla havumetsävyöhykkeillä, ja pohjautui metsätykseen, kalastukseen ja kasvien keräilyyn. Ravintoa hankittiin monista eri lähteistä riistaeläinkantojen suurten vaihtelujen takia.


title: Kanadan kilven arkaainen perinne

text: Varsinkin pohjoisimmilla alueilla tehdyt löydöt viittaavat mahdolliseen kesäiseen karibunmetsätykseen ja talvikalastukseen, vaikka suoria todisteita jälkimmäisestä ei olekaan koska merkkejä talvileireistä ei ole löytynyt. Tämän arvellaan johtuneen mahdollisesti siitä, että ihmiset asuivat talvisin järvien jäille tekemissään asumuksissa tai syrjäisissä laaksoissa ja syvennyksissä. Ilmaston muuttuessa lämpimämmäksi ja kosteammaksi siirtyi puuston raja yhä pohjoisemmaksi. Tämä sai karuihin maa-alueisiin tottuneet karibulaumat kulkeutumaan yhä ylemmäs maastoon, joka paremmin vastasi niiden varhaista ympäristöä.


title: Kanadan kilven arkaainen perinne

text: Etelämmillä seuduilla Kanadan kilven arkaaiset ryhmät liikkuivat maa-aluiden ja vesistöjen rajamailla. Heidän populaationsa hajaantuminen oli suorassa yhteydessä ruokalähteiden saatavuuteen.. Liikkuminen tapahtui usein vesireittejä pitkin, sillä suoalueet vaikeuttivat jalkaisin etenemistä. Osan metsästäjistä seuratessa karibuja osa lujitti suhteitaan pohjoisten tasankojen asukkaisiin.


title: Kanadan kilven arkaainen perinne

text:
Kanadan kilven tuon aikakauden ihmisten jäljiltä on löytynyt esimerkiksi kirveitä, veitsiä, kaapimia ja pieniä sivulta lovettuja keihäänkärkiä. Kulttuurin varhaiskaudelta on löydetty vain Warden's Groven lovettu pieni keihäänkärki, enemmän löytöjä on vasta keskikaudelta 3500-2500 eaa.
Pohjoisessa Manitobassa sijaitsevasta Victoria Dayn löytöpaikalta Three Point Lakella on kaivettu esiin ajalta 2300 eaa oleva hauta, jossa oli runsaas määrät luisia väkäsharppuunoita, pyöreä kivinen "lääkepallo" ja Brewerton-tyylisiä nurkasta lovettuja keihäänkärkiä.


title: Kanadan kilven arkaainen perinne

text:
Arktisten ja subarktisten olosuhteiden ankaruus työnsi karibulaumat uudelleen etelämmäksi noin 3500 eaa. Samoihin aikoihin kulkeutui ilmastonmuutosten ajamia eskimoita Kanadan kilven metsästäjien karibualueiden rajoille. Kanadan kilven perinne hävisi asteittain pohjoisimmilla alueilla ilmaston kylmentymisen ja metsän tundraksi muuttumisen myötä. Noin 1500 eaa. tilalle tullut paleoeskimoiden luoma Esi-Dorsetin arktinen pientyökaluperinne valtasi alaa. Keskimmäisen Kanadan kilven arkaaisen perinteen alue pieneni varsinkin lännessä Orjajärven tienoilta alkaen paleoeskimojen edetessä etelään. Myöhäiskaudella n. 1000 eaa-500 jaa Kanadan kilven arkaainen perinne jakautui itäiseen ja läntiseen. Sen piirteitä oli löydettävissä edelleen havumetsissä ja jäkälää kasvavilla alueilla.
Itäinen perinne ulottui Labradorin niemimaalta läntiseen Ontarioon, jossa se muuttui
läntisen perinteen alueeksi. Läntinen kulttuuri eli "Laurel" ulottui Quebecista ja Ontariosta lännessä Manitobaan ja Saskatchewaniin asti. Lännessä oli havumetsäalueen lisäksi puistomaata jossa saattoi metsästää biisoneita ja kerätä villiriisiä.


title: Kanadan kilven arkaainen perinne

text: Itäisellä alueella tämän kulttuuriperinteen löytöpaikkojen ohuet kerrostumat ovat sekoittuneet aiempien ja myöhempien kerrostumien kanssa. Myös kulttuurin luulöydöt ovat harvinaisia, happaman ja luita syövyttävän maaperän takia. Tämän kulttuurin uskotaan vuorovaikuttaneen eteläisemmän Saint Lawrencen-Suurten järvien kulttuurin kanssa. Jotkut myöhäisen Kanadan kilven perinteeseen lasketut hautalöydöt viittaavat Adena-kulttuurin vaikutukseen.


title: Kanadan kilven arkaainen perinne

text: Läntisessä perinteessä jatkettiin vuodenaikojen mukaan liikkumista ja vesistöihin tukeutuvaa elämää. Näiden ihmisten jäljiltä on löydetty monia useassa vaiheessa rakennettuja hautakumpuja muun muassa Long Saultista. Rainy Riverin hautakumpupitoisella alueella näkyi eteläisemmän Hopewellin vaikutus ja siellä oli suuren väentiheyden mahdollistavaa villiriisiä. Tällä alueella oli nähtävissä shamaanien suuri vaikutusvalta ja selvä jakaantuminen rikkaisiin ja köyhiin. Vesireitit olivat läntiselle perinteelle tärkeitä niin kuin sen edeltäjällekin. Noin 1500-500 eaa ilmaston lisääntynyt viileys ja kosteus ajoi suurten tasankojen asukkaita ja eläimiä pois perinteisiltä alueiltaan Saskatchewanissa. Läntiset Kanadan kilpeä edustaneet metsästäjien ja kalastajien ryhmät valtasivat tasankointiaanien jäljiltä tyhjiksi jääneet alueet. Jotkut tutkijat uskovat Läntisen kilven perinteen ihmisten olleen ojibwojen ja läntisten cree-intiaanien esi-isiä.


title: Annabeth Chase

text: Annabeth Chase on Rick Riordanin luoma kuvitteellinen hahmo, joka esiintyy Percy Jackson -nuortenkirjasarjoissa. Annabeth on viisauden ja sotataidon jumalattaren, Athenen ja Ilmatieteen professorin tytär. Kirjoissa Annabethin sisaria ovat muut Athenen lapset ja hänellä on kaksi kuolevaista sisarta. Annabethin parhaisiin ystäviin kuuluu Percy Jackson, Grover Underwood, Thaleia Grace ja Luke Castellan. Hän on myös sukua (serkku) Magnus Chaselle, joka on Rick Riordanin skandinaavisesta mytologiasta kertovan kirjasarjan Magnus Chasen päähenkilö. Annabeth on myö Percy Jacksonin tyttöystävä. Annabeth esiintyy kirjoissa "Salamavaras", "Hirviöidenmeri", "Titaanien kirous", "Labyrinttitaistelu", "Jumalten sota", "Eksynyt sankari", "Merenjumalan poika", "Athenen merkki", "Haadeksen talo" ja "Olympoksen veri". Annabeth esiintyy myös lyhyesti Magnus Chase kirjasarjan kirjoissa Kesän miekka, Thorin vasara ja Kuolleiden laiva.


title: Maitokala

text: Maitokala ("Chanos chanos") on maitokalojen lahkoon kuuluva kalalaji. Se on maitokalojen heimon ("Chanidae") ainoa elossa oleva laji. Ruuminmuodoltaan litteät maitokalat ovat yleensä noin metrin mittaisia ja painavat 4–14 kilogrammaa. Niitä tavataan pääasiassa indopasifisella merialueella. Kalojen kutu tapahtuu monta kertaa vuodessa, ja sen ajankohta saattaa liittyä kuunvaiheisiin. Erityisesti Kaakkois-Aasiasa maitokala on ruokakalana arvostettu.


title: Maitokala

text: Maitokala voi kasvaa enimmillään 1,7–1,8 metriä pitkäksi, mutta jää yleensä noin metrin mittaiseksi. Aikuiset yksilöt painavat 4–14 kilogrammaa. Ruumiinmuodoltaan maitokala on litteä, ja sen pyrstö on suurikokoinen ja selvästi haarautuva. Silmät ovat suurikokoiset ja hampaaton, pienikokoinen suu sijaitsee kuonon päässä. Suomut ovat harmaat. Paikoitellen lajista tavataan ulkonäöltään poikkeavia kantoja. Filippiinien läheisyydessä elää maitokaloja, joiden selkäevä on koko ruumiin mittainen ja myös vatsa-, rinta- ja peräevät ovat pidemmät kuin muualla tavattavilla maitokaloilla.


title: Maitokala

text: Maitokalaa tavataan pääasiassa indopasifisella merialueella. Sen levinneisyys ulottuu Afrikan itärannikolta Intiaan ja Kaakkois-Aasian rannikkoseutua pitkin Japaniin asti. Lisäksi maitokala elää Australian rannikolla ja harvinaisena Kalifornian ja Perun välisellä alueella. Maitokalat elävät trooppisissa vesissä, joiden lämpötila on yli 20 °C. Poikaset viihtyvät erityisesti lämpimissä vesissä, ja kehittyminen on nopeaa, kun veden lämpötila on 24–33 °C. Maitokala on pääasiassa mereinen laji, mutta erityisesti nuoria yksilöitä tavataan usein myös matalista murtovesistä ja toisinaan myös makeavetisistä joista ja järvistä. Kalat viihtyvät matalissa vesissä tyypillisesti aivan pinnan läheisyydestä 30 metrin syvyyteen asti. Nuoret kalat elävät usein kauempana rannikosta kuin sukukypsät yksilöt.


title: Maitokala

text: Maitokalojen ravintoa ovat levät, eläinplankton, pienet äyriäiset ja madot. Täysikasvuisina ne voivat syödä myös muita kaloja tai kalanpoikasia, vaikka levä on niiden pääasiallista ravintoa.


title: Maitokala

text: Maitokalat lisääntyvät ympäri vuoden. Kutu tapahtuu monta kertaa vuodessa, ja sen ajankohta vaihtelee paikoittain. Ajankohta liittyy mahdollisesti kuunkierron vaiheisiin. Kutu tapahtuu yöllä ja naaras voi laskea jopa kuusi miljoonaa mätimunaa. Poikasten kuoriuduttua ne elävät suolaisessa vedessä, kunnes ne ovat noin 20 senttimetriä pitkiä. Tämä kasvuvaihe kestää kahdesta neljään viikkoa. Nuoret kalat siirtyvät murtoveteen, mangrovemetsiin ja toisinaan myös makeisiin vesiin. Myöhemmin ne palaavat takaisin suolaisempaan veteen. Sukukypsiä maitokalayksilöt ovat noin 70 senttimetrin pituisina.


title: Maitokala

text: Maitokalojen liha on hyvänmakuista, ja sitä arvostetaan erityisesti Kaakkois-Aasiassa, missä lajia myös kasvatetaan ruokakalaksi. Noin 60 prosenttia kaakkoisen Aasian viljellystä kalasta on maitokalaa. Niitä kasvatetaan makeavetisissä lammikoissa, joissa ne eivät voi lisääntyä, joten kasvatettavat poikaset pyydetään murtovedestä tai joista. Maitokalaa myydään kuivattuna, savustettuna ja pakastettuna.


title: Hadouken!

text: Hadouken! on brittiläinen elektronista musiikkia soittava yhtye. Se on perustettu Leedsissä vuoden 2006 lokakuussa. Yhtyeen muodostavat James Smith (laulu), Alice Spooner (syntetisaattori, koskettimet), Daniel "Pilau" Rice (kitara, syntetisaattori, taustalaulu), Christopher Purcell (basso, syntetisaattori, taustalaulu) ja Nick Rice (rummut).


title: Hadouken!

text: Yhtyeen nimi tulee Street Fighter -pelin 'hadouken' -liikkeestä.


title: Mario Party 2

text: Mario Party 2 on Hudson Softin kehittämä ja Nintendon joulukuussa 1999 Nintendo 64:lle julkaisema "Mario Party" -pelisarjan toinen peli. Peli julkaistiin myös Wiin Virtual Console -ohjelman lataamoon vuonna 2010.


title: Mario Party 2

text: "Mario Party 2" sisältää kaikki samat pelaajat kuin edeltäjässä ja ne ovat: Mario, Luigi, Prinsessa Peach, Yoshi, Wario ja Donkey Kong. Tällä kertaa kaikissa hahmoissa on se ero että he pukeutuvat jokaisella pelilaudalla pelilaudan teeman mukaan.


title: Mario Party 2

text: "Mario Party 2" sisältää yhteensä 65 erilaista minipeliä. Ne ovat luokiteltu neljään eri luokkaan: nelinpeli, 1 vs. 3, 2 vs. 2 ja Battle. Minipelin tyyppi valitaan sen mukaan, minkälaisissa ruuduissa hahmot ovat. Jos kaikki neljä hahmoa seisoo samanlaisissa ruuduissa, (joko sininen tai punainen), alkaa nelinpeli. Jos kaksi hahmoa seisoo sinisessä ruudussa ja toiset kaksi hahmoa punaisessa ruudussa, alkaa 2 vs. 2 -peli. Jos yksi pelaaja seisoo sinisessä ruudussa ja loput punaisessa ruudussa tai toisinpäin, alkaa 1 vs. 3 -peli. Jos hahmo päätyy Battle-ruutuun, alkaa kaksintaistelu. Jokaisella minipelillä on omat tavoitteensa. Kuten ”Mecha Marathon” -pelin tavoitteena on saada työnnetyä lelu mahdollisimman pitkälle.


title: Mario Party 2

text: Hahmo voi saada tässä pelissä avusteita kolmella eri tavalla; ostamalla, voittamalla tai varastamalla niitä. Avusteisiin kuuluu sienet, luurankoavaimet, aarrearkut ja paljon muita esineitä. Punainen sieni antaa pelaajan heittää noppaa kahdesti peräkkäin ja liikkua nopista saadun summan verran. Jos hahmo saa molemmilla heitoilla saman numeron, hän saa palkkioksi kymmenen kolikkoa. Kun taas saamalla kolmella heitolla saa samat numerot (kun käyttää kultaista sientä), pelaaja saa palkkioksi 20 kolikkoa.


title: Mario Party 2

text: Pelilaudoille on tullut uudenlaisia rakennuksia: avustekauppa ja Koopa-pankki, minkä myötä peliin tuli lukuisia avusteita, joita ovat muun muassa punainen ja kultainen sieni. Kaikkien lautojen nimet päättyvät ”land”-nimellä kuten ”Western Land” sekä ”Mystery Land” ja toisin kuin edeltäjässä, voittaja julistetaan kohtauksen aikana jossa voittaja päihittää Bowserin. Myös Baby Bowser näyttäytyy tässä pelissä ja tekee avaruudessa jekkuja; hän ryöstää jokaiselta tähdelliseen ruutuun joutuvalta pelaajalta viisi kolikkoa, mutta joillakin kertoilla hän antaa palkkioksi viisi kolikkoa. Boo voi tässäkin pelissä edeltäjän tapaan ottaa pelaajilta kolikoita ja tähtiä, mutta tällä kertaa hän voi ryöstää kaksi kertaa enemmän kolikoita. Ensimmäisessä pelissä kaikki kahdeksan pelilautaa sisälsivät sen, että Koopa antoi aina yhden erän jälkeen kymmenen kolikkoa kaikille pelaajille (paitsi viidennen erän jälkeen, jolloin hän antoi 20 kolikkoa), mutta tässä pelissä kyseinen ominaisuus on otettu pois.


title: Mario Party 2

text: "Mario Party 2" sisältää myös muutamia uusia ruutuja, edeltäjästä tuttujen ”yhden pelaajan minipeli”- ja ”sieniruutujen” tilalle on tullut ”battle”-, ”avuste”- ja ”pankkiruudut”. Avusteruudut aktivoivat minipelin erikoisuuden laudalle, joka antaa tilaisuuden saada avuste. Battle-ruutuun joutuessa pääsee pelaamaan Battle-minipelejä, jossa hahmoilta otetaan arvottu määrä kolikoita ja voittaja saa suuren osan arvotusta palkinnosta. Pankkiruutu antaa siihen joutuvalle pelaajalle muilta pelaajilta otettuja kolikoita ja yksi pelaaja joutuu aina antamaan viisi kolikkoa (1–4 kolikkoa jos heillä on vähemmän kuin viisi kolikkoa) ohittaessaan ruudun.


title: Mario Party 2

text: "Mario Party 2":een on kehitetty 43 täysin uutta minipeliä ja loput minipelit on otettu edeltäjästä. Tässä pelissä on myös kolme uutta minipelityyppiä: Battle-, avuste- ja kaksintaisteluminipelit. Toisin kuin edeltäjässä, pelaajat eivät menetä kolikoita hävitessään minipelin. Peli sisältää samat valittavat erämäärät kuin "Mario Party" (20, 25 ja 50 erää).


title: Mario Party 2

text: GameSpot antoi pelille arvosanaksi 7.8/10 siksi, koska sen mielestä peli muistuttaa liikaa edeltäjää ja sen mielestä minipelit ovat tässä pelissä ärsyttävämpiä kuin edeltäjässä. IGN antoi arvosanaksi 7.9/10 koska siinä ei ollut myös sen mielestä tarpeeksi uutta edeltäjään verrattuna.


title: Live Without Sense

text: Live Without Sense on saksalaisen thrash metal -yhtye Destructionin livealbumi.


title: Tiina Hakanen

text: Tiina Marjaana Hakanen (s. 1. huhtikuuta 1985 Tampere) on suomalainen yleisurheilija, jonka päälaji on pituushyppy. Aikaisemmin hänen päälajinsa oli korkeushyppy. Hakanen edustaa Tampereen Pyrintöä ja häntä ovat valmentaneet Leena Aura ja vuodesta 2008 Tiia Hautala sekä vuosina 2012–2013 Matti Mettala.


title: Tiina Hakanen

text: Hakanen kilpaili aikuisten maaottelussa ensimmäisen kerran 2004. Parhaimmillaan hän on sijoittunut maaottelun korkeuskilpailussa neljänneksi Göteborgissa 2005 ja Helsingissä 2008. Kalevan kisoissa hän on saanut korkeushypyssä hopeaa 2009 ja pronssia 2008 sekä 2005. Viestijuoksun SM-kilpailuissa hän on voittanut kultaa 4 × 100 metrin viestissä 2009. Sisäratojen SM-kilpailuissa 2010 hän oli korkeushypyssä kolmas.


title: Tiina Hakanen

text: Korkeushypyssä Hakasen ennätys ulkoradoilla on Porissa 15. heinäkuuta 2005 hypätty 181 cm ja hallissa Tampereella 12. helmikuuta 2005 hypätty 178 cm. Pituutta hän on hypännyt ulkoradoilla 589 cm Jämsässä 28. kesäkuuta 2014 ja hallissa 590 cm Tampereella 9. helmikuuta 2014.


title: Tiina Hakanen

text: Hakasen isä on urheilujohtajana ansioitunut Pyrinnön pitkäaikainen toiminnanjohtaja Jarmo Hakanen ja isosisko myös urheilujohtotehtävissä toiminut Elisa Hakanen.


title: Day of Reckoning

text:
Day of Reckoning on saksalaisen thrash metal -yhtye Destructionin yhdestoista studioalbumi. Se julkaistiin Euroopassa 18. helmikuuta 2011 ja Pohjois-Amerikassa 8. maaliskuuta 2011 Nuclear Blast Recordsin kautta. Albumin ensimmäinen limited edition ei sisällä yhtyeen logoa kansivihossa, kun taas vinyyli versiossa ja toisessa cd:n painoksessa näkyy punainen Destructionin logo.
Albumi on ensimmäinen heidän uuden rumpalinsa Vaaverin kanssa.
18. joulukuuta 2010 he soittivat "Hate Is My Fuel" -kappaleen ensimmäisen kerran.


title: 999 Zachia

text: 999 Zachia on päävyöhykkeen asteroidi eli Marsin ja Jupiterin väliseen pääasteroidivyöhykkeeseen kuuluva pikkuplaneetta. Sen löysi Karl Wilhelm Reinmuth vuonna 1923. Pikkuplaneetta sai nimensä tähtitietelijä ja matemaatikko Franz Xaver von Zachin mukaan, joka löysi kääpiöplaneetta Cereksen uudestaan Giuseppe Piazzin hukattua sen. Ennen nimeämistään asteroidi Zachia tunnettiin tunnuksella 1923 NW. Zachian läpimitta on vain noin 18 kilometriä.


title: West Baden Springs

text: West Baden Springs on kaupunki Indianan osavaltiossa, Yhdysvalloissa. Se sijaitsee Orangen piirikunnassa, ja siellä oli 574 asukasta vuonna 2010. Kaupungin tunnetuimpia entisiä asukkaita on koripalloilija Larry Bird. West Baden Springsin tunnetuin nähtävyys on West Baden Springs Hotel.


title: Anniina Laitinen

text: Anniina Elise Laitinen (s. 18. marraskuuta 1989) on suomalainen yleisurheilija, jonka päälajit ovat 400 metrin juoksu ja 400 metrin aitajuoksu. Hän edustaa Helsingin Kisa-Veikkoja ja häntä valmentaa Tapio Laitinen.


title: Anniina Laitinen

text: Laitinen karsiutui 400 metrin alkuerissä Kaunasin alle 23-vuotiaiden EM-kilpailuissa 2009. Hän sai pronssia alle 23-vuotiaiden Pohjoismaiden-mestaruuskilpailujen 4 × 400 metrin viestissä 2010. Seuraavana vuonna hän sijoittui 400 metrin aitajuoksussa toiseksi Euroopan joukkuemestaruuskilpailujen ykkösliigassa, karsiutui alkuerissä alle 23-vuotiaiden EM-kilpailuissa Ostravassa ja voitti Suomi–Ruotsi-maaottelussa Helsingissä.


title: Anniina Laitinen

text: Laitinen voitti 400 metrin juoksussa Suomen-mestaruuden Turussa 2011 ja oli kolmas Lahdessa 2012. 400 metrin aitajuoksussa hän voitti Suomen-mestaruuden Turussa 2011 ja Lahdessa 2012, oli toinen Vaasassa 2013 ja Porissa 2015 sekä kolmas Kajaanissa 2010. Viestijuoksun SM-kilpailuissa hän on saanut 4 × 100 metrillä hopeaa 2008 ja pronssia 2013, 4 × 400 metrillä kultaa 2008, 2011 ja 2013 ja hopeaa 2009 ja 2010 sekä 4 × 800 metrillä kultaa 2009, 2011 ja 2012 ja hopeaa 2008, 2010 ja 2013. Sisäratojen SM-kilpailuissa hän on voittanut 400 metrin juoksun mestaruuden 2010 ja 2011 ja saanut hopeaa 2013 sekä pronssia 2012. 4 × 300 metrin viestissä hän sai hopeaa 2012.


title: Tsyklon 4

text: Tsyklon 4 on ukrainalainen kantoraketti, jota kehitetään kaupallista käyttöä varten. Se on kehitetty Tsyklon 3:sta. Ensimmäinen raketti oli tarkoitus laukaista Alcântaran laukaisukeskuksesta Brasiliasta vuoden 2010 loppuun mennessä.


title: Jeff Schultz

text: Jeff Schultz (s. 25. helmikuuta 1986 Calgary, Alberta, Kanada) on kanadalainen jääkiekkopuolustaja, joka pelaa NHL-joukkue Los Angeles Kingsissa. Washington Capitals varasi hänet ensimmäisellä kierroksella 27. pelaajana . Peräti 198-senttisen Schultzin vahvuudet ovat ulottuvuudessa ja oman pään pelaamisessa.


title: Jeff Schultz

text: Schultz pelasi koko junioriuransa kotikaupungissaan Calgaryssa. Hän siirtyi kaudeksi 2002–2003 WHL-joukkue Calgary Hitmeniin, jossa tulokaskausi toi 50 runkosarjaottelussa tehot 2+1=3. Seuraavalla kaudella 2003–2004 Schultz oli tehoilla 11+24=35 joukkueen tehokkain puolustaja. Kesällä 2004 Washington Capitals varasi hänet ensimmäisellä kierroksella 27. pelaajana NHL:ään.


title: Jeff Schultz

text: Elokuussa 2005 Schultz teki kolmivuotisen tulokassopimuksen Washington Capitalsin kanssa, mutta hän pelasi vielä ensimmäisen sopimuskautensa WHL:ssä. Viimeisellä WHL-kaudellaan 2005–2006 Schultz teki liigan yhden kauden piste-ennätyksensä tehoilla 7+33=40, joilla hän oli Hitmenin tehokkain puolustaja Brett Carsonin kanssa. Schultz oli joukkueen tehokkain puolustaja myös kevään 2006 pudotuspeleissä tehoilla 4+6=10 Craig Linekerin kanssa. Hänet valittiin kauden päätteeksi WHL:n itäisen konferenssin toiseen tähdistökentälliseen. Samana keväänä Schultz vahvisti myös Capitalsin farmijoukkue Hershey Bearsia AHL:n pudotuspeleissä, jotka päättyivät Calder Cupiin.


title: Jeff Schultz

text: Kauden 2006–2007 Schultz pelasi kokonaan Washington Capitalsin organisaatiossa. Hän pelasi kauden aikana yhteensä 38 NHL-ottelua tehden kolme syöttöpistettä. Schultz teki NHL-debyyttinsä 22. joulukuuta 2006 New Jersey Devilsiä vastaan. Ensimmäisellä kokonaisella NHL-kaudellaan 2007–2008 Schultz teki 72 runkosarjaottelussa tehot 5+13=18. Hän pelasi myös yhden ottelun Bearsissa. Tulokassopimuksen päätteeksi Schultz teki heinäkuussa 2009 vuoden mittaisen jatkosopimuksen Capitalsin kanssa.


title: Jeff Schultz

text: Schultz pääsi pelaamaan kaudella 2009–2010 suurta roolia Mike Greenin puolustajaparina ja hän teki NHL:n yhden kauden piste-ennätyksensä tehoilla 3+20=23. Schultz voitti tehomerkinnällä +50 koko NHL:n +/–-tilaston ja hänet palkittiin kauden päätteeksi Bud Light Trophylla. Heinäkuussa 2010 Schultz teki neljän vuoden jatkosopimuksen Capitalsin kanssa, joka tuo hänelle 2,75 miljoonaa dollaria kaudessa.


title: Jeff Schultz

text: Schultz pelasi alle 18-vuotiaiden MM-kilpailuissa vuonna 2004.


title: Jeff Schultz

text: Schultzin pikkuveli Ian pelaa hyökkääjänä Montréal Canadiensin organisaatiossa. Jeff Schultz sai tammikuussa 2010 analyytikko Pierre McGuirelta lempinimen "Mr. Nasty".


title: Pikku suutari seikkailee

text: Pikku suutari seikkailee (; ) on vuonna 1997 tehty elokuva. Vuonna 2000 on tehty myös lasten animaatiosarja Lapitch ja taikasaappaat.


title: Pikku suutari seikkailee

text: Lapitch on elokuvan päähenkilö. Hän on kotihiiri. Lapitch oli Rouva Hiirosen ja Herra Hiirosen hoidossa. Lapitch on aluksi orpo, kunnes sai ystäviä. Lapitchin ensimmäinen ystävä oli Brewster-koira. Matkalla hän rakastuu kauniiseen tyttöhiireen nimeltä Liisa.


title: Pikku suutari seikkailee

text: Liisa on kaunis hiirityttö, josta tuli myöhemmin Lapitchin tyttöystävä.


title: Pikku suutari seikkailee

text: Brewster on Lapitchin koiraystävä. Brewster on haukkuva, kuten haukkuu ilkimyksiä.


title: Pikku suutari seikkailee

text: Piko on vihreä, Liisan lemmikkipapukaija. Hän oli Liisan kanssa töissä sirkuksessa.


title: Pikku suutari seikkailee

text: Elokuvan tärkein antagonisti ja Lapitchin arkkivihollinen. Hänen apulaisensa on Melvin. hän on isorotta, joka ryöstelee. Rosvorotta yritti lopussa päästä sinisen tähti talolle, arkun luokse, mutta Lapitch esti häntä. hän putosi hevosrattaiden kanssa syvään rotkoon ja oletettavasti kuoli (vaikka hän teki televisiosarjassa paluumatkan).


title: Pikku suutari seikkailee

text: Melvin on Rosvorotan ex-apulainen, josta tuli myöhemmin Lapitchin paras ystävä. Kun hän oli poissa kotoa, hänen äitinsä ikävöi häntä. Lopussa Melvin ei halua enää totella Rosvorotan käskyjä.


title: Prinsessa ja vuorenpeikot

text: Prinsessa ja vuorenpeikot ( / ) on unkarilainen, József Gémesin ohjaama piirroselokuva vuodelta 1991. Elokuvan juoni pohjautuu samannimiseen George MacDonaldin vuonna 1872 kirjoittamaan lastenkirjaan. Elokuvan ensi-ilta Unkarissa oli 20. joulukuuta 1991.


title: Prinsessa ja vuorenpeikot

text:
Elokuva kertoo kauniista prinsessasta nimeltään Nirene. Hän eksyy metsään, josta poika nimeltä Curdie auttaa hänet palaamaan kotiin.
Kuningaskunnan ja ihmisten vihollisia ovat vaaralliset Goblinit (Vuorenpeikot), joita vastaan ihmiset taistelevat.


title: Monumento al Divino Salvador del Mundo

text: Monumento al Divino Salvador del Mundo () on monumentti "Plaza las Américas" -aukiolla San Salvadorin kaupungissa El Salvadorissa. Patsas pystytettiin Jeesuksen kunniaksi vuonna 1942. Vuonna 1986 tapahtuneessa maanjäristyksessä patsas vaurioitui pahasti, mutta se korjattiin alkuperäiseen kuntoon kuukauden kuluttua. Patsas esiintyy myös El Salvadorin 200 colónin setelissä. Patsas ja patsaan aukio entisöitiin vuonna 2010.


title: Kauneus ja terveys

text: Kauneus ja terveys on vuodesta 1956 ilmestynyt hyvinvointiin keskittyvä aikauslehti, joka aiheet ovat kauneus, terveys ja mielen hyvinvointi. Lehden julkaisija on A-lehdet, ja sen levikki oli vuonna 2015 noin 52 000.


title: Ketunkolon tukkija

text: Ketunkolon tukkija () on Joseph Wrightin maalaus vuodelta 1773. Sen aiheena on metsästäjän punaiseen takkiin pukeutunut mies, joka kaivaa maataa Derwentjoen varrella. Hän on täyttämässä ketun luolia, jotta sillä ei olisi tulevan kettujahdin aikaan pakopaikkaa. Sivummalla näkyvät miehen ratsu ja koira. Maalauksen koko on 97 × 121 cm ja se sijaitsee Derbyn kaupunginmuseossa.